U poolo di u kon sabi a kibii toli | Leli i pikin\nWan sama taigi i wan sani di a á taigi taa sama ete?— * Dati den e kai wan kibii toli, bika taa sama á sabi en. Beibel e taki fu so wan toli. Den e kai a toli ya „wan santa kibii toli” fu di a komoto a Gadu. Den engel be wani sabi moo fu a toli ya tu. I wani sabi san na a kibii toli ya?—\nSan den engel be wani kon sabi?\nGadu be meke a fosi man anga uman langa ten pasa. Den be e kai den Adan anga Efa. Gadu be gi den wan moi peesi fu tan di den e kai a dyali fu Eden. Efu den be aliki Gadu, da den anga den pikin fu den be o meke a hii goontapu kon moi enke a dyali fu Eden. A be o toon wan paladeisi. Den be o tan aini a Paladeisi fu tego. Ma i sabi ete san Adan anga Efa be du?—\nAdan anga Efa taangayesi Gadu neen ede meke wi á de aini a paladeisi nownow. Ma Gadu taki a o meke a hii goontapu kon moi, da ala libisama o de anga piisii. Den o libi fu tego tu. Fa Gadu o du a sani ya? Wan hii pisi ten sama á be sabi fa a o du en. A be wan kibii toli.\nDi Yesesi be kon a goontapu, a be e leli sama moo sani fu a kibii toli ya. A toli ya be e taki fu a Kownukondee fu Gadu. A be taigi sama fu begi Gadu fu meke a Kownukondee kon, bika na a Kownukondee ya o meke a goontapu toon wan moi paladeisi.\nI poolo di i kon sabi a toli ya?— Ná feegete taki a soso den sama di e aliki Yehofa o tan aini a Paladeisi. Beibel abi tyaipi toli fu man anga uman di be e aliki Yehofa. Yu á wani sabi den sama ya noh?— Meke u go luku sama a wan tu fu den sama ya. Wi o luku tu san u mu du fu de enke den.\n1 Peitilisi 1:12\nGenesesi 1:26-28; 2:8, 9; 3:6, 23\nMateyesi 6:9, 10\n^ paragraaf 3 Te yu o go e leisi den toli aini a buku ya, yu o si a maiki ya (—). Wan tu akisi o de neen baka. I mu wakiti a den pisi ya fu a pikin fi i piki.\nFu sowtu kibii toli Beibel e taki?\nSaide a goontapu á de wan paladeisi moo?\nSan Yesesi be taki fu a kibii toli ya?\nSan i mu du efu i wani tan aini a Paladeisi?


Wantu Beibel tekisi di o yeepi te yu e tyali\nSan i mu du te i de anga buduufu na ati?\nA omen sowtu sani sama e taigi den sama di e tyali. Ma a ná ala den sani ya e yeepi. Son sama e taki, wi á mu kee efuso soi fa wi e fii te wi e tyali. Taawan taki u mu e kee efuso du sani fu soi taawan taki wi e tyali. Ma Beibel e leli u wan moo bun sani. Aini a ten ya ondoosukuman si taki a sani di Beibel taki e yeepi tuutuu.\nAini son kondee sama e si enke a á fiti te wan manengee e kee. Ma sen mu kisi u fu kee, winsi u de a sama ini? Ondoosukuman di e ondoosuku a fusutan fu libisama taki wan fu den sani di sama e du te den e tyali, a kee den e kee. Son leisi kee e gi i kaakiti fu holidoo winsi yu e kusumi te wan sama fi i dede. Ma son leisi te wan sama nai kee, da a sani de sa tyai moo ogii gi en. Beibel nai holibaka gi den sama di e taki a á fiti te wan manengee e kee. Pakisei Yesesi. Anga ala fa a be sabi taki a be o weki Lasalesi baka, tokuso a kee di en mati Lasalesi dede!—Yohanisi 11:33-35.\nSon leisi wan sama ati e boon te wan sama fi en dede wanboowanboo. A omen sani sa meke a sama ati e boon. Son leisi a te wan sama di taawan e lesipeki e taki sani sondee fu denki. Mike di e tan aini Zuid Afiikan taki „A 14 yali namo mi be abi di mi dda dede. Ma na a beli fi en, wan fesiman fu wan fu den Anitii keliki taki Gadu abi bun sama fanowdu, neen ede meke ai teke den fuuku fuuku. * A sani de be gi mi boon ati, bika u be abi u dda taanga fanowdu. Anga ala fa a 63 yali pasa kaba, tokuso a sani ya e hati mi ete.”\nFa fu kosensi fonfon? Son leisi te wan sama fi i dede, da yu e sidon denki omen sani. Kande yu e pakisei taki: ’A á be o dede efi i be du wan sani.’ Kande a lasiti leisi di yu anga a sama be miti, yu anga en be kwali. Den sowtu sani ya e meke i kosensi moo fon i.\nEfu yu e kusumi efuso yu ati e boon, da a de fanowdu fu taigi wan sama fa yu e fii. Go taki anga wan mati fi i di i sabi taki o aliki i. Wan mati di o taigi i taki na ala sama e fii so te wan sama fi en dede. Beibel taki: „Wan tuutuu mati o lobi i ala yuu. A de enke wan baala di meke fu yeepi i te i fuka.”—Odo 17:17.\nA moo bun mati di wan sama sa abi te ai tyali, a Yehofa, a Gadu di meke u. Taigi en ala san de a yu ati, bika „neen e solugu yu” (1 Peitilisi 5:7). Boiti dati, a paamisi den sama di e taigi en fa den e fii taki a o gi den „a freide fu Gadu di libisama á poi fusutan” (Filipisama 4:6, 7). Gi Gadu a okasi fu yeepi i anga a Wowtu fi en. Sikiifi den tekisi di e meke i fii bun. (Luku a faki aini a artikel ya.) Puubei fu holi wantu fu den a ede. Te yu e sidon denki den sowtu tekisi ya, da den o toosutu i te yu á poi siibi a neti.—Yesaya 57:15.\nBakabaka ya, wan man fu 40 yali di den e kai Jack, uman dede fu di a be abi kanker. Jack taki son leisi ai kusumi fu di ai fii enke neen wawan de. Ma te ai begi ai fende yeepi. A taki: „Te mi e begi Yehofa, noiti mi e fii enke a mi wawan de. Son leisi te mi dyombo a siibi mi nai poi siibi moo. Ma baka te mi leisi tekisi di e toosutu mi, da mi e sidon pakisei den sani di mi leisi. Bakadati mi e taigi Gadu fa mi e fii. Te mi du den sani de, da mi e fii bun, mi nai kusumi moo. Mi ati e sidon. A sani ya e yeepi mi fu siibi.”\nWan uman di den e kai Vanessa, mma dede fu di a be siki. A uman ya seefi si taki begi e yeepi. A taki: „Te sani e moo mi, da mi kai Gadu nen anga wataa ain. Yehofa e aliki den begi fu mi. Ala yuu ai gi mi a kaakiti di mi abi fanowdu.”\nSon dataa di e yeepi sama di e kusumi, e gi den sama taanga-sikin fu go yeepi taawan di de a nowtu. Te den e yeepi taawan da a sani de e meke den fii moo bun. Den ná o kusumi so moo (Toli 20:35). A omen Kelesten di e kusumi si taki te den e yeepi taawan da den e fende toosutu.—2 Korentesama 1:3, 4.\n^ paragraaf 5 Beibel nai leli sama a sani ya. Beibel e kai dii sani di e meke wi e dede.—Peleikiman 9:11; Yohanisi 8:44; Romesama 5:12.\nTEKISI DI O GI I TAANGA-SIKIN\nGadu sabi fa yu e fii te sani miti i.—Psalm 55:22; 1 Peitilisi 5:7.\nGadu e teke ten aliki den begi fu den sama di e dini en.—Psalm 86:5; 1 Tesalonikasama 5:17.\nGadu e angii fu si den sama di dede.—Yopu 14:13-15.\nGadu paamisi taki a o weki dedesama.—Yesaya 26:19; Yohanisi 5:28, 29.


Beibel: okanisi tongo 2 Tesalonika 2\nSan o pasa fosi Masaa Jesesi kon?\n1 Ma meke u taki moo fu a kon di wi Masaa Jesesi Kelestesi o kon baka, fu piki ala biibiwan tyai go poti ape enseefi de. Ma biibiwan! Gaantangi, wi o begi u anda wan sani fu dati. 2 U á mu gaw fu buuya taki, a dei de pasa kaba. Bika son sama sa kon taki, a Apaiti Jeje soi en so. Son sama sa tyai moi bosikopu kon taki so tu. Son sama sa kon taki, na wi dise sikiifi so a ini wan biifi gi den. Ma toku, u á mu dyombo gaw buuya fu dati.\n3 Meke sama á koli u wan enkii fasi fu dati! Bika fu tuu, a yuu ten di tyaipi sama o daai baka gi Masaa Gadu mu doo goontapu fosi. Soseefi, wan gaan didibii sama di nái koti anga weiti fu Masaa Gadu o kon a doo fu si fosi. Ma moo lati, da a didibii sama ya o kaba a soso. 4 A didibii sama ya na a gaan feyanti fu Masaa Gadu. Bika a o feti anga ala gadu sani di de. A o hei enseefi poti a tapu fu ala san sama e dini fu gadu. Da a o du te go sidon a ini a Mama Keliki fu Masaa Gadu. Da a o puu kon a doo taki, ne en na Masaa Gadu kaba di sama mu dini. 5 Fu tuu! Di mi be de anda, da mi be taigi u fu a sani ya kaba. Da a kon, u musu sabi en ete.\n6 Enke fa u sabi kaba, da na wan sani e tapu a gaan didibii sama ya ete fu kon a doo. Ma te a yuu di Masaa Gadu poti gi en doo, da a sa kon a doo, fu si. 7 A hii wooko di a o kon du, na fu meke sama wai weiti fu Masaa Gadu poti a wanse. Ai du dati kibii fasi a goontapu ya kaba. Ma enseefi o doo na a wooko tapu, te Masaa Gadu puu a wan di e tapu en fosi. 8 Da fa i si dati o pasa, da enseefi kon a doo wanten, fu si. Ma te Masaa Jesesi o kon, da en mofu di a o opo namo o kaba a didibii sama ya a soso. Da a hii makiti fi en sa booko de wanten.\n9 Ma fosi Masaa Jesesi kon baka so, da a didibii sama ya o du somen gaan foondoo sani, fu koli sama kisi. A didibii seefi o gi en a makiti, fu du ala sowtu foondoo sani. Ma a o du enke na Masaa Gadu gi en a makiti fu du den sani ya. 10 Ala den foondoo sani ya o koli sama di de fu kaba a soso, poti a ini ogii. Bika den sama ya á be lobi a tuutuu bosikopu fu Masaa Gadu, fu a be sa puu den a ini takuudu anga ogii. 11 Ne Masaa Gadu fika den a ini gaan buuya, fu biibi lei sani di kon a den pasi. Na so meke den teke biibi na a didibii sama ya. 12 We, da Masaa Gadu sa kuutu taki, na ibii sama di á wani biibi a tuutuu bosikopu fi en seefi abi a fowtu. Bika den á be wani du san fiti Masaa Gadu. Ma den be lobi soso lawlaw sani.\nOli biibi taanga!\n13 Biibiwan! Ma Masaa Gadu lobi u anda bigi! Da wi dise abi fu e gi en daa naamo, fu u anda ede. Bika a teke u anda enke fosi wan di a puu a takuudu anga ogii. Bika di a meke en Jeje wooko taanga a u de, meke u libi de apaiti fasi. Soseefi, di u teke biibi na a tuutuu bosikopu fi en. 14 We, na fu so meke Masaa Gadu be gi wi dise a Bun Nyunsu fu kon kai u anda. Fu u anda seefi sa fende a gaan dyendee di wi Masaa Jesesi Kelestesi seefi abi.\n15 Biibiwan! Da oli biibi taanga doo. Noiti tapu fu biibi san wi dise tyai anga mofu anga biifi kon leli u anda.\n16 We, wi Tata, Masaa Gadu anga wi Masaa Jesesi Kelestesi meke wi ala kisi taanga fu oli biibi doo tego seefi. Soseefi, fu tan luku fu fende sani di Masaa Gadu paamisi. Na gaan bun ati fasi namo di Masaa teke luku u, meke a paamisi wi ala den sani ya. Bika a lobi wi ala, pasa peesi.\n17 Da meke a gi u anda taanga sikin. Soseefi, da u mu meke u anda e taki soso bun sani. Soseefi, fu du den bun di u e fii fu du.


Yeepi taa kondee sama fu „dini Yehofa anga piisii” | Wakititolen\nLEISI AINI Acholitongo Bataks (Karo) Bataks (Simalungun) Bataks (Toba) Bauletongo Biak Bislamatongo Chintongo (Haka) Choltongo Chopi Dajaks Ngaju Digortongo Drehu-tongo Fransitongo Garifunatongo Groenlandtongo Hmong (wit) Ibantongo Ingrisitongo Italiatongo Javaans Kaktikuel-tongo Kambodyatongo Karen (S’gaw) Kasaktongo Ketyuwatongo (Ankas) Ketyuwatongo (Ayakutyo) Ketyuwatongo (Kusko) Kikongotongo Kimbundutongo Kisitongo Krio Laostongo Lomwetongo Lukonsotongo Makuatongo Maltatongo Mamtongo Mapudunguntongo Masatektongo (Huwatala) Mauritius Kriorotongo Miksetongo Misotongo Nadautongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Nahuataltongo (centraal) Navayotongo Ngaberetongo Ngangela Ni-weitongo Niastongo Nyanekatongo Nyungwe Okanisitongo Potogisitongo Quichua (Chimborazo) Quichua (Imbabura) Romani (Macedonië, cyrillisch) Romanitongo (Masedoniya) Romanitongo (Zuidsei fu Grikikondre) Runyankoretongo Rutorotongo Sangirees Seisyel-èilanti Kriorotongo Senatongo Spanyorotongo Sramakatongo Sundaas Tahititongo Talapanektongo Totonaktongo Toyolabaltongo Tswatongo Tyokwetongo Tyuabotongo Tzeltaltongo Udgurtongo (sirilis-alfabet) Umbundutongo Urdutongo Urundtongo Walisitongo Wayuunaikitongo\n„Yehofa e kibii den taa kondee sama di e tan anga a foluku fi en.”—PSALM 146:9.\nSan e miti den sama di lowe komoto a den kondee?\nFa u sa yeepi den sama di lowe komoto a den kondee fu fende den moo pelensipali sani di den abi fanowdu?\nSan u mu holi a pakisei te wi e peleiki gi den sama di lowe komoto a den kondee?\n1, 2. (a) San e miti son baala anga sisa? (b) San u mu akisi useefi?\nWAN BAALA den e kai Lije taki: „Di den sama bigin kii denseefi aini Bulundi, a osufamii fu u be de a wan konkelesi. U be e si fa den sama e lon, fa den e sutu goni. Mi, mi mma, nda anga den 10 baala anga sisa fu mi be abi fu lowe. A wantu sani namo u be tyai di u lowe. Son wan fu u doo a wan fu den loweman kampu fu Malawi bakaten. U waka moo enke 1600 kilomeiti. Den taawan naki paati.”\n2 Aini a ten ya a moo enke 65 miliyun sama lowe komoto a den kondee. Noiti ete so ipi sama be lowe komoto a den kondee. Son sama lowe komoto a den kondee fu di feti e feti. Taawan lowe fu di sama be e du ogii anga den. * (Luku a maiki a ondoo.) Dunsudunsu fu den sama ya, a Yehofa Kotoigi. Son wan fu den lasi den famii anga ala den gudu di den be abi. Ma boiti den sani ya, taa tesi e miti den sama ya. San e miti den? Fa u sa yeepi u baala anga u sisa fu dini Yehofa anga piisii te den sowtu tesi ya miti den? (Psalm 100:2) San na a moo bun fasi di u sa peleiki gi den loweman di á sabi Yehofa?\nA LIBI FU WAN SAMA DI LOWE KOMOTO NEEN KONDEE\n3. Saide Yesesi mma anga en dda lowe go a Egepte anga en? Saide son wan fu den disipel fu Yesesi be lowe komoto a pe den be e tan?\n3 Baka di wan engel taigi Yowsefu taki Herodes wani kii Yesesi, neen en anga Maliya lowe go a Egepte anga Yesesi. Den tan a Egepte te enke Herodes dede (Mateyesi 2:13, 14, 19-21). Di sama be wani du ogii anga den bakaman fu Yesesi bakaten, den „lowe go na ala se fu Yudeya anga Samaliya” (Toli 8:1). Yesesi be sabi taki a omen fu den bakaman fi en be o toon loweman. A be taki: „Te sama e du ogii anga u a wan foto, da u mu lowe go a wan taa foto” (Mateyesi 10:23). A ná abi toobi saide wan sama e lowe, noiti a makiliki fu lowe komoto a yu kondee efuso yu osu.\n4, 5. Sowtu tesi e miti den sama (a) te den e lowe komoto a den osu? (b) te den de aini den loweman kampu?\n4 A omen sani e miti den sama di lowe komoto a den osu anga den sama di e tan aini loweman kampu. Wan fu den pikin baala fu Lije di den e kai Gad taki: „A omen wiki u waka. U pasa omen ondoo dedesama. A pisiten de a 12 yali mi be abi. Mi futu be soopu te ná pikin sani, neen mi taigi den sama fu mi taki den sa fika mi, da den waka go doo. Ma nda á be wani fika mi gi den ogii-ati kiiman, neen meke a yeepi mi. Te u be opo a mamanten, a moiti u be e meke fu tan a libi. U be e begi da u poti ala sani aini Yehofa ana. Son leisi a manyan u be e booko a sikin pasi nyan.”—Filipisama 4:12, 13.\n5 Gaanse fu den famii fu Lije tan omen yali aini den loweman kampu fu Verenigde Naties (a olikanisasi di e yeepi loweman a hii goontapu). Ma a omen tesi be e miti den. Lije di e du kelen-owluman wooko nownow taki: „Gaanse sama ná abi wooko, hii dei den e taki sama sani, den e diingi sopi, den e dobel, den e fufuu. Boiti dati den e libi wan hululibi.” Fu di den Kotoigi á be wani du den sani ya, meke den be de fayafaya aini a kemeente (Hebrewsama 6:11, 12; 10:24, 25). Den á be wani den biibi swaki, neen meke den be e koboloiki den ten bun. A omen fu den bigin pionili. Den be e membee denseefi naamo taki leti enke fa den Islayelisama be komoto aini a sabana, a so wan dei o doo di den o komoto aini a loweman kampu. A sani ya yeepi den fu den á lasi den piisii.—2 Korentesama 4:18.\nSOI DEN BAALA ANGA SISA DI LOWE KOMOTO A DEN KONDEE TAKI I LOBI DEN\n6, 7. (a) San a lobi di u lobi Gadu e gi u taanga-sikin fu du te u baala anga sisa de a nowtu? (b) Fa wantu Kotoigi yeepi den baala anga sisa?\n6 Fu di u lobi Gadu, meke u mu soi den baala anga sisa fu u taki u lobi den, moomoo te sani miti den. (Leisi 1 Yohanisi 3:17, 18.) Di wan gaan angiiten be de aini Yudeya na a ten fu den fosi Kelesten, a kemeente be sete sani fu yeepi den baala anga sisa (Toli 11:28, 29). Apostel Pawlesi anga Peitilisi be gi Kelesten taanga-sikin fu soi switifasi gi makandaa tu (Romesama 12:13; 1 Peitilisi 4:9). Efu Beibel e gi u taanga-sikin fu soi switifasi gi baala anga sisa di kon luku wi a osu efuso di kon na a kemeente, da u musu soi switifasi gi den baala anga sisa di lowe komoto a den kondee fu di tesi miti den fu den biibi ede! * (Luku a maiki a ondoo.)—Leisi Odo 3:27.\n7 Bakabaka ya, dunsudunsu Yehofa Kotoigi fu Ukraini be abi fu lowe komoto a den osu fu di sama be e feti a wan pisi fu a kondee. Den be e du ala sowtu ogii anga sama na a pisi de tu. A tyali taki son wan fu den Kotoigi dede. Ma den baala anga sisa fu Ukraini anga Rosiyakondee teke gaanse fu den Kotoigi di be lowe poti a osu. Den baala anga sisa fu Ukraini anga Rosiyakondee á be e mumui anga a feti, bika den nai „mumui anga a goontapu”. Ala den be e paati „a bun nyunsu fu a wowtu fu Gadu” fayafaya.—Yohanisi 15:19; Toli 8:4.\nYEEPI DEN LOWEMAN FU DEN BIIBI TAANGA\n8, 9. (a) San e miti den sama di lowe komoto a den kondee go a wan taa kondee? (b) Saide u mu abi pasensi te wi e yeepi den?\n8 Son sama di lowe komoto a den osu, abi fu tan a wan peesi di den á gwenti. Taawan abi fu go tan a wan hii taa kondee. Son leisi lanti e gi den sama ya nyanyan, koosi anga wan peesi fu tan. Ma toku son sani de enke wan tesi gi den. Son leisi den e gi den nyanyan di den á gwenti. Den sama di be e tan aini waan kondee, á sabi sowtu koosi den mu wei a den koo kondee. Son wan á sabi fa den mu wooko anga den sani di e wooko anga sitolomu.\n9 Aini son kondee, lanti seeka sani fu yeepi den sama di lowe komoto a den kondee fu gwenti a nyun kondee pe den go tan. Ma baka wantu mun lanti e si enke den poi solugu denseefi kaba. Ma a sani ya á makiliki. Pakisei ala den sani di den mu leli aini wan satu pisiten. Den mu leli wan taa tongo, nyun gwenti anga nyun weiti. Den mu pai gi son sani enke wataa anga faya. Den mu pai lantimoni. Den mu sete sani gi den pikin fu den go a sikoo. Boiti dati den gaansama mu sabi san den mu holi a pakisei te den e kiya den pikin. I si enke yu o poi yeepi den baala anga sisa ya? Yu o yeepi den anga pasensi?—Filipisama 2:3, 4.\n10. Fa u sa yeepi den baala anga sisa di lowe komoto a den kondee fu taanga den biibi? (Luku a fowtow na a bigin.)\n10 Son leisi lanti e meke a taanga gi den baala anga sisa di lowe komoto a den kondee, fu go a komakandaa aini a nyun kondee pe den de. Son leisi lanti e taigi den taki efu den go a komakandaa den ná o yeepi den moo. Son leisi den e taigi den taki den ná o meke den tan aini a kondee efu den á wani teke wan wooko di o tapu den fu go a komakandaa. Fu di son Kotoigi be e si enke den ná abi taa fasi, meke den teke den sowtu wooko ya. Neen meke a de taanga fanowdu fu wi anga den baala anga sisa di lowe komoto a den kondee miti gawgaw. Den mu si taki wi e booko wi ede anga den. Di den o si fa wi e yeepi den, a sani de o taanga den biibi.—Odo 12:25; 17:17.\nYEEPI DEN ANGA SAN DEN ABI FANOWDU\n11. (a) San a den fosi sani di den Kelesten di lowe komoto a den kondee abi fanowdu? (b) Fa den Kelesten di lowe komoto a den kondee sa soi taki den sabi kiyoo?\n11 Na a fosi peesi kande u mu gi den baala anga sisa fu u nyanyan, koosi anga taa sani di den abi fanowdu. * (Luku a maiki a ondoo.) Winsi a wan das u gi wan baala seefi, a o teke en fu bigi. Den Kotoigi di lowe komoto a den kondee á mu dwengi den baala anga sisa fu du sani gi den, ma den mu teke ala san den e du gi den fu bigi. A sani ya o meke den baala anga sisa yeepi den anga piisii. Boiti dati den Kotoigi di lowe komoto a den kondee mu meke moiti fu solugu denseefi. A sani ya o meke den anga den baala anga sisa á poli. A o yeepi den tu fu den á si denseefi enke wisiwasiman (2 Tesalonikasama 3:7-10). Ma winsi den du den sani ya, toku u mu yeepi den.\nFa u sa yeepi den baala anga sisa fu u di lowe komoto a den kondee? (Luku paragraaf 11-13)\n12, 13. (a) Fa u sa yeepi den baala anga sisa di lowe komoto a den kondee? (b) Gi wan ondoofenitoli.\n12 A ná te u gudu fosi wi o man yeepi den baala anga sisa di lowe komoto a den kondee. A sani di den moo abi fanowdu, a lobi anga u ten. Kande u sa soi den pe den mu teke lanti wagi, pe den sa bai gusontu nyanyan di á dii tumisi. U sa soi den tu pe den sa bai sani enke nainmasini efuso masini fu koti gaasi fu den sa du wan wooko di o yeepi den fu solugu denseefi. Ma a moo pelensipali sani a fu yeepi den fu den gwenti a nyun kemeente. Efi i man, i sa go teke den fu go a komakandaa. I sa soi den san den mu holi a pakisei te den e paati a bun nyunsu na a kondee de tu. Boiti dati i sa wooko anga den aini a peleikiwooko.\n13 Di fo yonkuuwan be lowe komoto a den kondee go a wan kemeente, den owluman yeepi den anga omen sani. Den leli den lei wagi, den leli den sikiifi biifi, anga fa den mu suku wooko. Boiti dati den soi den fa den mu koboloiki den ten fu poti a Kownukondee a fesi (Galasiyasama 6:10). Baka wan pisiten ala den bigin pionili. A yeepi di den owluman yeepi den, anga a moiti di denseefi meke fu du moo gi Yehofa, yeepi den fu den á go aini a goontapu fu Saatan. Ma den go a fesi a waaleiti.\n14. (a) Anga san den Kotoigi di lowe komoto a den kondee mu luku bun? (b) Gi wan ondoofenitoli.\n14 Leti enke ala Kelesten, den Kotoigi di lowe komoto a den kondee mu meke moiti fu gudu á meke den anga Yehofa poli. * (Luku a maiki a ondoo.) Lije di u be taki fi en na a bigin fu a artikel taki, en anga den baala anga sisa fi en e membee ete fa den dda be soi den taki biibi de taanga fanowdu. Den taki: „A teke den sani di wi á be abi fanowdu tuutuu, neen a towe ala. Baka dati a opo a leigi tasi a tapu, a lafu mukii neen a taki: ’U si, a disi namo wi abi fanowdu!’”—Leisi 1 Timotiyesi 6:8.\nYEEPI DEN ANGA DEN MOO PELENSIPALI SANI DI DEN ABI FANOWDU\n15, 16. (a) Fa u sa taanga a biibi fu u baala anga sisa? (b) Fa u sa yeepi den fu den fii bun?\n15 A ná nyanyan anga koosi wawan den baala anga sisa di lowe komoto a den kondee abi fanowdu. Den abi toosutu anga taanga-sikin fanowdu tu (Mateyesi 4:4). Owluman sa suku buku fu a olikanisâsi gi den aini den mamabee tongo. Boiti dati den sa yeepi den fu den miti den baala anga sisa di e taki a tongo fu den. A omen fu den e angii fu den famii, a peesi pe den komoto, anga a kemeente fu den. A fasi fa den baala anga sisa e libi anga den, mu yeepi den fu si taki Yehofa lobi den. Efu u nai libi bun anga den, den o go suku yeepi a den famii anga taa sama di nai dini Yehofa (1 Korentesama 15:33). Te wi e meke den fii taki a kemeente lobi den, da wi e soi taki wi e holibaka gi Yehofa fu kibii den „taa kondee sama”.—Psalm 146:9.\n16 Yesesi anga en famii á be poi go a den osu, bika den sama di be wani du ogii anga den be e tii a kondee ete. A so a de anga son sama di lowe komoto a den kondee. Kande son wan fu den á poi efuso á wani go a den kondee moo. Lije taki, a omen sama á wani tyai den pikin go a den kondee moo fu di den si fa den kii efuso fa den suwa anga den famii fu den. Efu u wani yeepi u baala, ’u mu soi den taki wi e fii gi den. U mu lobi den. U mu de kabakaba fu soi tyali-ati gi den. U mu abi sakafasi tu’ (1 Peitilisi 3:8). Fu di sama be e du ogii anga son wan fu den baala anga sisa ya meke den nai wani mosoo anga sama. Sen e kisi den fu taigi taawan san miti den, moomoo te den pikin fu den de koosube. I mu akisi iseefi taki: „Efu a mi den sani ya be miti, fa mi be o wani taa sama libi anga mi?”—Mateyesi 7:12.\nTE WI E PELEIKI GI LOWEMAN\n17. Fa a peleikiwooko di wi e du e toosutu sama di lowe komoto a den kondee?\n17 A omen sama lowe komoto a kondee pe lanti tapu a wooko fu u. Ma fu di den Kotoigi e paati a bun nyunsu fayafaya, meke dunsudunsu fu den sama ya e yee a bosikopu fu a „Kownukondee” fu a fosi leisi (Mateyesi 13:19, 23). A omen fu den sama di be e fii booko-saka fende taanga-sikin di den go a den komakandaa. Di den go ape, den fusutan wanten taki: „Gadu de anga u tuu.”—Mateyesi 11:28-30; 1 Korentesama 14:25.\n18, 19. Fa u sa konikoni te wi e peleiki gi sama di lowe komoto a den kondee?\n18 U mu „konikoni” te wi e peleiki gi sama di lowe komoto a den kondee (Mateyesi 10:16; Odo 22:3). Aliki den anga pasensi te den e taki anga i, ma ná gi politiki toli anga den. Efu wi á wani sani miti u te wi e peleiki gi den, da u mu wooko anga den sani di a beikantoo soi u. U mu wooko anga san lanti soi u tu. A omen kondee den sama ya komoto. Den abi den biibi anga den gwenti, neen meke u mu meke moiti fu lesipeki a fasi fa den e denki anga a fasi fa den e fii. Son wan fu den á lobi te umanpikin e wei son koosi. Neen meke te wi e peleiki gi den, u mu wei koosi a wan fasi di ná o meke den á wani aliki u.\n19 U wani yeepi sama di de a nowtu, winsi den nai dini Yehofa. Te wi e du a sani ya, da wi e waka na a Samaliyaman di Yesesi be taki fi en aini ageisitoli baka (Lukasi 10:33-37). Ma a moo bun fasi fa u sa yeepi den, a te wi e paati a bun nyunsu gi den. Wan owluman di yeepi omen sama di lowe komoto a den kondee taki, u mu taigi den wantenwanten taki wi a Yehofa Kotoigi. U mu taigi den taki a moo pelensipali sani di u wani du, a fu yeepi den fu sabi san Beibel e taki fu a ten di e kon. U mu soi den taki a ná nyanyan efuso moni u tyai gi den.\nDEN WINI DI WI E FENDE\n20, 21. (a) Sowtu wini wi e fende te wi e soi den baala anga sisa di lowe komoto a den kondee taki u lobi den? (b) San wi o leli aini a taa artikel?\n20 Sani e waka bun te wi e soi taki u lobi den „taa kondee sama”. Wan sisa taki en famii be abi fu lowe komoto a Eritreya di sama be e du ogii anga taawan aini a kondee. Fo fu den pikin fi en be abi fu waka aitin dei aini wan sabana. Den waka te den doo a kondee Sudan. A sisa taki: „Den baala anga sisa libi anga den pikin fu mi enke a den famii. Den gi den nyanyan, koosi anga moni fu pai wagi. Sama be o meke wan sama di a á sabi kon aini en osu, soso fu di en anga a sama e dini aseefi Gadu? A Yehofa Kotoigi wawan e du a sani ya.”—Leisi Yohanisi 13:35.\n21 Ma fa fu den pikin di e lowe anga den gaansama fu den? Aini a taa artikel wi luku fa u sa yeepi den osufamii ya fu dini Yehofa anga piisii.\n^ paragraaf 2 Aini a artikel ya „loweman” a den sama di lowe komoto a den kondee pe feti e feti, pe seke doti efuso wan taa gaan ogii pasa. Son sama e lowe tu fu di taawan e du ogii anga den a den kondee. Den sama di lowe abi fu go tan a wan taa kondee efuso wan taa pisi fu a kondee fu den.\n^ paragraaf 6 Luku a artikel „Ná feegete fu kai sama kon a yu osu” aini A Wakititolen fu oktober 2016, bladzijde 3-8.\n^ paragraaf 11 Te den baala anga sisa di lowe komoto a den kondee doo aini wan kondee, da den owluman mu du san sikiifi aini a buku Wi orga fu du a wani fu Yehovah, kapitel 8, paragraaf 30. Efu den owluman wani sabi den baala anga sisa ya moo bun, da den sa go a jw.org da den akisi a beikantoo fu a kondee pe den de, fu sende wan biifi go na a kemeente pe den baala anga sisa ya komoto. A ten di den owluman e wakiti fu a beikantoo piki den, den sa akisi den baala anga sisa ya a wan switifasi sowtu kemeente den be de, anga sowtu faantiwowtu den be abi aini a kemeente. A so den owluman o man sabi fa a biibi fu den baala anga sisa ya de.\n^ paragraaf 14 Luku den artikel „Nowan sma kan dini tu masra” anga „Abi deki-ati—Yehovah na yu yepiman!” aini A Waktitoren fu 15 april 2014, blz. 17-26.


Soi taki yu e fii gi den sama di yu e miti aini a peleikiwooko | A Wakititolen\nA Wakititolen (anga sutudi-artikel) | maart 2019\nLEISI AINI Acholitongo Afrikaans Aja Akatongo Albaniya-tongo Almeniyatongo Altaitongo Alur Amhareisitongo Amitongo Angolese Gebarentaal Arabiatongo Aserbaiyanitongo Aserbaiyanitongo Aymaratongo Bakratongo Basatongo (Kamerun) Baskirtongo Bataks (Karo) Bataks (Simalungun) Bataks (Toba) Bauletongo Bengalitongo Biak Bikoltongo Bislamatongo Bulgariatongo Bulutongo Chavacano Chinees (Kantonees, vereenvoudigd) Chintongo (Haka) Chitonga (Zimbabwe) Choltongo Chopi Chuvashtongo Creools (Belize) Creools (Kaapverdië) Dajaks Ngaju Damara Dangmetongo Deinsitongo Digortongo Dofusama-tongo fu Australiya Dofusama-tongo fu Balasilikondee Dofusama-tongo fu Bolifiya Dofusama-tongo fu Cuba Dofusama-tongo fu Keniya Dofusama-tongo fu Kolombiya Dofusama-tongo fu Koreya Dofusama-tongo fu Malawi Dofusama-tongo fu Nikalagwa Dofusama-tongo fu Panama Dofusama-tongo fu Peru Dofusama-tongo fu Rosiyakondee Dofusama-tongo fu Zimbabwe Dofusama-tongo fu Zuid Afiikan Dofusma-tongo fu Amerika Dofusma-tongo fu Argentina Dofusma-tongo fu Chili Dofusma-tongo fu China Dofusma-tongo fu Doisrikondre Dofusma-tongo fu Ekwador Dofusma-tongo fu Fensikondre Dofusma-tongo fu Filippijnen Dofusma-tongo fu Fransikondre Dofusma-tongo fu Grikikondre Dofusma-tongo fu Gwatemala Dofusma-tongo fu Honduras Dofusma-tongo fu Hongaria Dofusma-tongo fu India Dofusma-tongo fu Indonesia Dofusma-tongo fu Ingrisikondre Dofusma-tongo fu Italiakondre Dofusma-tongo fu Kosta Rika Dofusma-tongo fu Meksikow Dofusma-tongo fu Paragwai Dofusma-tongo fu Polen Dofusma-tongo fu Potogisikondre Dofusma-tongo fu Quebec Dofusma-tongo fu Rumenia Dofusma-tongo fu Spanyorokondre Dofusma-tongo fu Taiwan Dofusma-tongo fu Thailand Dofusma-tongo fu Tyekia Dofusma-tongo fu Venezuwela Dofusma-tongo fu Yapan Doisritongo Doualatongo Drehu-tongo Dyulatongo Edotongo Efiktongo Eisikondeetongo Eksosatongo Esan Estitongo Ewetongo Fensitongo Fidyitongo Fontongo Fransitongo Garifunatongo Gatongo Georgiatongo Gitonga Grikitongo Groenlandtongo Guaranitongo Guntongo Guyaratitongo Haiti Kriorotongo Hawsatongo Hebrewtongo Hererotongo Hiligainontongo Hinditongo Hirimotutongo Hmong (wit) Hongariatongo Ibanag Ibantongo Ibindatongo Igbotongo Ilokotongo Indoneisiatongo Ingrisitongo Isokotongo Italiatongo Javaans Kabiyetongo Kaktikuel-tongo Kambodyatongo Kanadatongo Karen (S’gaw) Kasaktongo Kasaktongo (Arabia) Katalantongo Katyintongo Kektyitongo Ketyuwatongo (Ankas) Ketyuwatongo (Ayakutyo) Ketyuwatongo (Bolifiya) Ketyuwatongo (Kusko) Kikambatongo Kikaondetongo Kikongotongo Kikuyutongo Kilubatongo Kimbundutongo Kinyarwandatongo Kipendetongo Kirgisitongo Kiribatitongo Kirunditongo Kisitongo Kisongetongo Kitongatongo (Malawi) Koerdisch, Kurmanji (Kaukasus) Kongotongo Koreya-tongo Krio Kriorotongo Gwadelup Krowâsiatongo Kurmanyitongo, Kurdia Kurmanyitongo, Kurdia (sirilis-alfabet) Kwangalitongo Kwanyamatongo Kyangonde Laag Duits-tongo Lahutongo Laostongo Latfiatongo Lingalatongo Litoniyatongo Lomwetongo Lufaletongo Lugandatongo Lukonsotongo Lundatongo Luotongo Makhuwa-Meetto Makuatongo Malagasitongo Malayalamtongo Maleisitongo Maltatongo Mambwe-Lungutongo Mamtongo Mapudunguntongo Maratitongo Masatektongo (Huwatala) Masedoniya-tongo Masyaleisitongo Mauritius Kriorotongo Mayatongo Mbunda Miksetongo Mikstektongo (Gerero) Mingreels Misotongo Miyanmartongo Mongoliyatongo Mooretongo Motutongo Mozambikaanse Gebarentaal Nadautongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Nahuataltongo (centraal) Navayotongo Ndongatongo Nepalitongo Ngaberetongo Ngangela Ni-weitongo Niastongo Nidebeletongo Nidebeletongo (Zimbabwe) Nisematongo Norwegatongo Nyanekatongo Nyungwe Okanisitongo Okpe Oromotongo Oseitiatongo Otetelatongo Palawtongo Pangasinantongo Papiamentutongo (Korsow) Persiatongo Pidgin (West-Afrika) Ponpeitongo Potogisitongo Potogisitongo (Potogisikondee) Punyabitongo Pôlsutongo Quichua (Chimborazo) Quichua (Imbabura) Rarotongatongo Romani (Macedonië, cyrillisch) Romani (Servië) Romanitongo (Masedoniya) Romanitongo (Zuidsei fu Grikikondre) Ronga Rosiyatongo Rumeiniatongo Runyankoretongo Rutorotongo Salomon eilanti pidgin Salvadoraanse Gebarentaal Samowatongo Sangirees Sangotongo Sapotektongo (Istmus) Sebuwanotongo Seisyel-èilanti Kriorotongo Senatongo Sepeditongo Sepulana Serfiatongo Serfiatongo (Romesma-alfabet) Sesotho (Lesotho) Sesotho (Zuid-Afrika) Setswanatongo Shangaan (Mozambique) Sibembatongo Sidamatongo Silositongo Sinhalatongo Sinyanyatongo Slofeiniatongo Slowaakse Gebarentaal Slowâkiatongo Sneisitongo Kanton (Fosiwan) Sneisitongo Mandarin (fosiwan Sneisitongo Mandarin (makrikiwan) Spanyorotongo Sramakatongo Sranantongo Sulutongo Sundaas Swahilitongo Swahilitongo (Kongo) Swatitongo Sweidsitongo Syitongatongo Syonatongo Tagalogtongo Tahititongo Taitongo Talapanektongo Tamiltongo Taraskotongo Tatartongo Tayikitongo Telugutongo Tetun Dili Tiftongo Tigrinyatongo Tok Pisintongo Tongantongo Torkutongo Totonaktongo Toyolabaltongo Truktongo Tsongatongo Tswatongo Tsyilubatongo Tufalotongo Turkmeniatongo Twitongo Tyekiatongo Tyitumbukatongo Tyityewatongo Tyiyaotongo Tyokwetongo Tyuabotongo Tzeltaltongo Tzotziltongo Udgurtongo (Arabia) Udgurtongo (sirilis-alfabet) Ukrainitongo Umbundutongo Urdutongo Urhobotongo Urundtongo Usbektongo Vendatongo Vietnameisitongo Walisitongo Waray-Waraytongo Wayuunaikitongo Welshtongo Wolaitatongo Yapantongo Yaptongo Yorubatongo Zambiaanse Gebarentaal Zandetongo usbekitongo (Romesma-alfabet)\nSoi taki yu e fii gi den sama di yu e miti aini a peleikiwooko\n„Tyali be kisi en [gi den sama] . . . Neen a bigin leli den omen sani.”—Malik. 6:34.\nSINGI 70 Suku den sama di wani\n1. San a wan fu den fasi fu Yesesi di u lobi?\nWAN fu den fasi fu Yesesi di u lobi, na a fusutan di a man fusutan fa wi enke sondu libisama e fii te sani e miti u. Di Yesesi be de a goontapu a be e „poolo anga den sama di e poolo”, ma a be e „kee anga den sama di e kee” tu (Rom. 12:15). Wan leisi di den disipel fi en be daai kon anga piisii baka di a be sende den go peleiki, Yesesi seefi „be e piisii gaan piisii” (Luk. 10:17-21). Ma di Yesesi si fa den sama di be lobi Lasalesi be e kee di Lasalesi be dede, neen Yesesi „geme. A sani be moo en te”.—Yoh. 11:33.\n2. San be yeepi Yesesi fu soi taki ai fii gi taawan?\n2 Yesesi á be abi sondu, ma toku a be abi boo anga sondu libisama. A be e fii gi den tu. San be yeepi en fu abi den bun manii ya? A moo pelensipali sani di be yeepi Yesesi fu abi den fasi ya, na a lobi di a be lobi libisama. Enke fa u si aini a artikel a fesi, ’Yesesi be lobi libisama tuutuu’ (Odo 8:31). A di a be lobi sama meke a be e meke moiti fu sabi fa den e denki anga fa den e fii. Apostel Yohanisi be taki fu Yesesi taki: „A be sabi san den sama e pakisei” (Yoh. 2:25). Yesesi be e fii gi taawan tuutuu. Den sama di a be e leli be man si kiin taki a lobi den, neen meke den be e aliki en. Efu wi e soi den sama aini a peleikiwooko taki wi e booko wi ede anga den, wi o man yeepi den.—2 Tim. 4:5.\n3-4. (a) Fa wi o si a peleikiwooko efu u lobi sama? (b) San wi o luku aini a artikel ya?\n3 Apostel Pawlesi be sabi taki a peleikiwooko a wan sani di a be mu du. Useefi mu du a wooko ya tu (1 Kor. 9:16). Ma efu u lobi den sama di wi e peleiki gi, u ná o si a wooko ya enke wan sani di u mu du namo, ma wi o meke moiti fu yeepi den sama fu di wi e fii gi den. U sabi taki „te wan sama e gi taawan sani, ai de koloku moo te taawan e gi en sani” (Toli 20:35). Efu wi e peleiki fu di u lobi taawan, a peleikiwooko o switi gi u.\n4 Aini a artikel ya wi o leli fa u sa soi taki wi e fii gi den sama di wi e miti aini a peleikiwooko. Wi o luku fosi san u sa leli fu a fasi fa Yesesi be e soi taki ai fii gi den sama di a be e miti. Baka dati wi o luku fo fasi fa u sa waka a Yesesi baka.—1 Peit. 2:21.\nYESESI BE E SOI TAKI AI FII GI DEN SAMA DI A BE E MITI AINI A PELEIKIWOOKO\nA di Yesesi be e fii gi taawan meke a toosutu den anga a bun nyunsu di a be e paati (Luku paragraaf 5-6)\n5-6. (a) Anga sama Yesesi be e booko en ede? (b) Enke fa Yesaya 61:1, 2 be taki a fesi, da saide tyali be e kisi Yesesi gi den sama di a be e peleiki gi?\n5 Wan leisi Yesesi anga den disipel fi en be wooko hii dei. Den be weli. ’Den á be abi ten fu nyan seefi.’ Neen meke Yesesi tyai den disipel fi en „go a wan koo peesi fu boo pikinso”. Ma di den doo ape neen den si omen sama doo ape fika den. San Yesesi du di a si den sama? „Tyali * kisi en, bika den be de enke sikapu di ná abi sikapuman. Neen a bigin leli den omen sani.”—Malik. 6:30-34.\n6 Saide tyali be kisi Yesesi gi den sama ya? A be e si taki den de enke „sikapu di ná abi sikapuman”. Kande Yesesi be e si taki son wan fu den a pootiman di be e wooko taanga fu solugu den osufamii. Kande taawan be de anga buduufu na ati fu di wan sama di den lobi dede. Den sani ya a sani di be miti Yesesi tu, neen meke a be man fusutan fa den sama ya be e fii. A be wani toosutu den anga a bun nyunsu di a be e paati.—Leisi Yesaya 61:1, 2.\n7. Fa u sa waka a Yesesi baka?\n7 San a toli ya e leli u? Leti enke Yesesi, den sama di wi e peleiki gi aini a ten ya, de enke „sikapu di ná abi sikapuman”. Den lai booko ede anga polobelema. Ma a bun nyunsu fu a Kownukondee di wi e paati sa yeepi den (Openb. 14:6). Neen meke leti enke Yesesi ’tyali mu e kisi u gi den mofinasama anga den pootiman’ (Ps. 72:13). A di u lobi sama meke wi e meke moiti fu yeepi den.\nSOI TAKI WI E FII GI TAAWAN\nU mu luku fa u sa yeepi iniiwan sama (Luku paragraaf 8-9)\n8. San a wan fasi fa u sa soi taki wi e fii gi den sama aini a peleikiwooko? Gi wan ageisitoli.\n8 San o yeepi u fu soi taki wi e fii gi den sama di wi e miti aini a peleikiwooko? U mu meke moiti fu fusutan fa den e fii da u luku a useefi. Fa i be o wani taawan libi anga yu efu den sani de be miti i? A so iseefi mu libi anga den sama di yu e miti aini a peleikiwooko * (Mat. 7:12). Wi o luku fo fasi fa u sa du a sani ya. A fosiwan: U mu poti pakisei a san ibiiwan sama abi fanowdu. Leti enke fa wan bun dataa e poti akisi fu luku san na a moo bun fasi fu yeepi wan sama di kon neen anga wan siki, a so u mu si den sama di wi e peleiki gi tu. Te wi e taki anga wan sama, u mu poti akisi gi en da wi aliki te ai taigi u san a den polobelema fi en. Wan dataa á mu gaw tumisi fu sikiifi deesi gi wan sama sondee fu a kaba fusutan san e du a sama. Winsi ai si enke a sabi a siki di a sama abi, toku fosi a gi en deesi, ai wakiti pikinso fu luku efu na a siki di a denki, a sama abi tuutuu. Te u de aini a peleikiwooko a so u mu e luku bun tu fu u nai taki aseefi sani naamo. Ma u mu meke moiti fu sabi san e gi den sama booko-ede efuso fa den e denki fu wan toli.\n9. San wi á mu denki te u miti wan sama aini a peleikiwooko?\n9 Te u de aini a peleikiwooko, wi á mu si enke u sabi san wan sama e biibi efuso san e miti en (Odo 18:13). Ma poti akisi gi en fu sabi fa ai denki (Odo 20:5). Efi i si enke a sama ná o fii wan fasi, i sa akisi en sowtu wooko ai du, fa ai go anga en osufamii efuso sowtu kondee sama neen. I sa akisi en fa ai pakisei fu son sani tu. Efu wi e poti bun akisi gi den sama, a denseefi o taigi u san den e biibi. A sani ya o yeepi u fu sabi on se u mu go anga a taki. Wi o man yeepi a sama anga san a abi fanowdu, leti enke Yesesi.—Luku 1 Korentesama 9:19-23 tu.\nMeke moiti fu fusutan san e miti den sama di wi e peleiki gi anga fa den e fii (Luku paragraaf 10-11)\n10-11. Enke fa 2 Korentesama 4:7, 8 e soi, da san a du fu tu sani di o yeepi u fu soi taki wi e fii gi taawan? Gi wan ondoofenitoli.\n10 Du fu tu: Puubei fu fusutan san e miti den sama di wi e peleiki gi, anga fa den e fii. Useefi a sondu libisama. Son wan fu den sani di e miti den a sani di e miti u tu (1 Kor. 10:13). U sabi taki a ten di wi e libi ya taanga. A di Yehofa e yeepi u meke u man holidoo. (Leisi 2 Korentesama 4:7, 8.) Pakisei fa ai taanga gi den sama di nai dini Yehofa. Neen meke tyali e kisi u gi den enke fa tyali be e kisi Yesesi gi den. A di wi e fii gi den meke wi e meke moiti fu yeepi den. Wi e paati „a bun nyunsu fu wan moo bun sani”.—Yes. 52:7.\n11 Meke u luku a toli fu wan baala di den e kai Sergey. Fosi a be kon a waaleiti sen be e kisi en fu taki anga sama. Di a bigin sutudeli Beibel a taki: „Den sani di mi leli yeepi mi fu fusutan taki enke Kelesten efi i wani peleiki gi wan sama i mu taki anga en. Mi be denki taki noiti mi be o man du a sani ya.” Ma te a be e luku den sama di á be sabi Yehofa, a be e pakisei fa a libi be musu taanga gi den. A taki tu: „A den sani di mi be e leli fu Yehofa be e meke mi e piisii. Mi be sabi taki taa sama be mu kon sabi den leli fu Beibel tu.” Moo Sergey be e kon lobi taa sama, moo a be e kisi kankan fu peleiki gi den. Sergey taki: „Dei fu dei a be e moo makiliki gi mi fu peleiki. Den sani di mi be e leli sama be e taanga mi biibi tu.” *\nSon sama abi moo ten fanowdu fu kengi (Luku paragraaf 12-13)\n12-13. Saide u mu abi boo anga den sama di wi e peleiki gi? Gi wan ageisitoli.\n12 Du fu dii: U mu abi boo anga den sama di wi e peleiki gi. U mu holi a pakisei taki son sama a fositoon den yee son sani di wi e leli den. Boiti dati, gaanse sama a omen yali kaba den e biibi den sani di den e leli a keliki anga den sani di den gaansama fu den leli den. Kande den e si enke den nyun sani di den e leli o poli den anga den famii fu den. Fa u sa yeepi den sama ya?\n13 Meke u taki wan gaandi booki e suku fu booko kai. San u be o du anga a booki ya? Gaanse leisi wi e bigin meke wan nyun wan. Ma efu a á kaba meke ete, na a gaandiwan wi o koboloiki. A te u kaba meke a nyun booki fosi wi o booko a gaandiwan puu. A letiso a de anga den sama di wi e peleiki gi. Wi á poi taigi den sama taki den mu fika den sani di den be e biibi den hii libi wanboowanboo. U mu yeepi den fu fusutan san Beibel e leli tuutuu. U mu meke moiti fu doo den ati tu. Te den kon lobi den sani di den e leli, a o moo makiliki gi den fu fika den sani di den be e biibi. Neen meke u mu abi boo te wi e yeepi den.—Rom. 12:2.\n14-15. Fa u sa yeepi wan sama di á sabi taki wi o libi fu teego aini wan paladeisi a goontapu?\n14 Te wi abi boo anga den sama di wi e peleiki gi, wi o fusutan taki a ná ala yuu sama o biibi den sani di u leli den fosi leisi te u miti den. Ma efu wi e booko wi ede anga den, wi o meke moiti fu yeepi den fu fusutan den leli fu Beibel. Meke u taki i miti wan sama di e biibi taki te u dede howpu á de moo efuso wan sama di e biibi taki ala sama di libi bun o go a hemel. Fa i be o yeepi sowan sama fu fusutan taki Gadu paamisi u taki wi o libi fu teego aini wan paladeisi a goontapu?\n15 Meke u luku fa wan baala e yeepi sama fu fusutan a sani ya. Ai leisi Genesesi 1:28, baka dati ai akisi a sama pe, anga fa Gadu be wani sama libi. Gaanse sama e taki: „A goontapu ya, a libi be mu switi gi den tu.” Baka dati a baala e leisi Yesaya 55:11, da ai akisi den efu na aseefi sani ya Gadu wani gi libisama ete. Gaanse leisi a sama e taki „eeye”. Da a baala e leisi wan lasiti tekisi gi a sama. Dati a Psalm 37:10, 11, da a akisi a sama san Gadu paamisi libisama. A omen sama a baala ya be man yeepi anga den tekisi ya fu fusutan taki Gadu á kengi. Te anga now a wani libisama libi aini wan paladeisi a goontapu fu teego, leti enke fa a be wani na a bigin.\nWinsi a wan biifi i sende gi wan sama fu soi taki yu e fii gi en, a sa tyai wini gi en (Luku paragraaf 16-17)\n16-17. Enke fa Odo 3:27 e soi, da san a wantu fasi fa u sa soi taki wi e fii gi taawan te u de aini a peleikiwooko?\n16 Du fu fo: Soi taki yu e holi a sama a pakisei. Efi i go a wan yuu di muliki gi wan sama fu taki anga i, akisi en fu a wai ede gi i, da i taigi en taki yu o kon a wan yuu di moo bun gi en. Kande a sama abi yeepi fanowdu anga wan wooko. Kande a á man komoto a osu fu di a siki efuso gaandi. Efu a so, da i sa du san i man fu yeepi a sama.—Leisi Odo 3:27.\n17 Wan sisa be fende wini fu wan bun di a du. Fu di a be e booko en ede anga wan osufamii di wan beibi fu den dede, meke a sikiifi wan biifi gi den. A sikiifi wantu Beibeltekisi aini a biifi tu. Fa a osufamii fende a sani di a sisa ya du? A mma taki: „Eside mi á be e fii bun seefiseefi. U fende taanga-sikin tuutuu fu a biifi di i sende gi u. Mi á sabi fa fu gi i daa fu a biifi fi i. A pasa 20 leisi di mi leisi en go kon. Mi be man fii taki yu e booko yu ede anga u tuutuu. Ná pikin yeepi a yeepi u. Mi e gi i daa anga mi hii ati.” A ondoofenitoli ya e soi taki efu wi e meke moiti fu sabi fa taawan e fii, neen u du wan sani fu yeepi den sani o waka bun.\nDU SAN I POI, DA I FIKA GI YEHOFA\n18. Enke fa 1 Korentesama 3:6, 7 e soi, da san wi á mu feegete te wi e du a peleikiwooko?\n18 Te u du ala san u man fu yeepi wan sama, u mu piisii anga dati bika a moo gaan pisi fu a wooko a ná fu wi, a fu Yehofa. U sa yeepi sama fu kon sabi Yehofa, ma wi á poi meke den kon dini en. (Leisi 1 Korentesama 3:6, 7.) A Yehofa e hali sama kon neen (Yoh. 6:44). Na a fasi fa a sama ati de, o meke a kon dini Yehofa (Mat. 13:4-8). U mu holi a pakisei taki a omen sama á be e du san Yesesi be e leli den, winsi fa Yesesi a be a moo bun Leliman di be de a goontapu. Neen meke te sama nai aliki u te wi e meke moiti fu yeepi den, wi á mu lasi-ati.\n19. San a den wini di wi o fende te wi e soi taki wi e fii gi taawan aini a peleikiwooko?\n19 Wi o fende wini te wi e soi taki wi e booko wi ede anga den sama di wi e miti aini a peleikiwooko. Wi o moo lobi a peleikiwooko. Wi o moo de koloku tu fu a gi di wi e gi taawan sani. Boiti dati a o moo makiliki gi „den sama di ati bun fu fende a teego libi” fu aliki a bun nyunsu di wi e paati (Toli 13:48). „Neen meke solanga wi abi a okasi, u mu du bun gi ala sama” (Gal. 6:10). Te wi e du a sani ya, da sama o gafa u Dda di de a hemel.—Mat. 5:16.\nSaide u mu e soi taki wi e fii gi taawan aini a peleikiwooko?\nFa Yesesi soi taki a be e fii gi taawan aini a peleikiwooko?\nSan a wantu fasi fa u sa soi taki wi e fii gi taawan aini a peleikiwooko?\nSINGI 64 A nyanyan lepi fu koti\n^ paragraaf 5 Te wi e soi taki wi e fii gi taawan aini a peleikiwooko, wi o moo piisii. A wooko fu wi o moo go a fesi tu. Saide u sa taki a sani ya? Aini a artikel ya wi o luku san u sa leli fu Yesesi. Wi o luku fo sani tu di u sa du fu soi taki wi e fii gi den sama di wi e miti aini a peleikiwooko.\n^ paragraaf 5 SAN DEN WOWTU YA WANI TAKI: Aini Beibel a wowtu tyali wani taki wi e fii gi wan sama di sani e miti. A sani ya e meke wi e du wan sani fu yeepi en.\n^ paragraaf 8 Luku a artikel di den e kai „Du bun gi sma na ini a preikiwroko” di de aini a Saanantongo Wakititolen fu 15 mei 2014.\n^ paragraaf 11 Luku a Saanantongo Wakititolen fu 1 augustus 2011, blz. 21-22.\nU mu aliki Yehofa\nU mu soi taki wi e fii gi taawan\nBunfasi—San o yeepi i fu abi a manii ya?\nYehofa e teke en fu bigi te yu e taki „amen”\nText Fasi fa i sa download sani A WAKITITOLEN (ANGA SUTUDI-ARTIKEL) maart 2019\nA WAKITITOLEN (ANGA SUTUDI-ARTIKEL) maart 2019


„A Sama di e koti kuutu a hii goontapu” e du sani a wan letifasi ala yuu | Wakititolen\n„En a wan siton mongo. Ala san ai du bun tuutuu. Ala yuu ai du sani a wan leti fasi.”—DEITOLONOMI 32:4.\nFA DEN TEKISI YA E YEEPI U TE SAMA NAI LIBI BUN ANGA U?\n1. Fa Abalaham soi taki a be e biibi taki Yehofa e du sani a wan leti fasi? (Luku a fowtow na a bigin.)\n„A SAMA di e koti kuutu a hii goontapu e du sani a wan leti fasi, ná so noh?” (Genesesi 18:25) Abalaham be taki a sani ya fu di a be e biibi taki Yehofa be o kuutu Sodom anga Gomora a wan leti fasi. A be sabi taki Yehofa á be o „kii den sama di e du sani a wan leti fasi makandaa anga den ogii sama”. Abalaham be sabi taki ’noiti Gadu be o du sowan sani’. Bakaten Yehofa taki en a „wan siton mongo. Ala san ai du bun tuutuu. Ala yuu ai du sani a wan leti fasi. A wan Gadu di u sa biibi. A nai du ogii. Ai du sani a wan leti fasi. Ai du sani anga wan kiin ati”.—Deitolonomi 31:19; 32:4.\n2. Saide u sa biibi taki Yehofa e du sani a wan leti fasi ala yuu?\n2 Fa Abalaham be du sabi taki Yehofa e koti kuutu a wan leti fasi ala yuu? Fu di sama á de di e du sani a wan leti fasi enke Yehofa. Ala yuu ai kuutu sani a wan leti fasi. Boiti dati a sikiifi aini en Wowtu taki „a lobi leti-du. A lobi te sama e kuutu sani a wan leti fasi”.—Psalm 33:5.\n3. San e soi taki sama nai kuutu sani anga leti aini a goontapu ya?\n3 Wi e fii bun fu di u sabi taki Yehofa e du sani a wan leti fasi ala yuu. Sama nai kuutu sani anga leti aini a goontapu ya. A omen sama koti sitaafu sosokaali fu wan sani di den á du. Son sama koti sitaafu omen yali fosi den kon si taki a ná den du a ogii. Den sani ya hati, den e gi boon ati. Ma wan sani de di hati moo a sani ya. San a dati?\nTE SAMA Á LIBI BUN ANGA YU AINI A KEMEENTE\n4. Sowtu tesi sa miti Kelesten?\n4 Kelesten nai foondoo te goontapu sama e libi ogii anga den. Ma a sa de enke wan tesi gi u te a sani ya miti u aini a kemeente. Efu a sani ya miti i, san yu o du? Yu o komoto a waaleiti fu a sani ya ede?\n5. Saide u nai foondoo te sama libi ogii anga taawan aini a kemeente?\n5 Ala wi a sondu sama, wi e meke fowtu. Neen meke a sa pasa taki sama libi ogii anga wi aini a kemeente. Kande useefi libi ogii anga taawan aini a kemeente tu (1 Yohanisi 1:8). Winsi fa a sani ya nai pasa ala yuu, toku den sama di e dini Yehofa anga den hii ati nai foondoo te den sani ya miti den. Den nai fika a waaleiti fu a sani ya ede tu. Yehofa soi wi aini Beibel san u mu du fu wi á gwe fika en te wan baala efuso wan sisa libi ogii anga u.—Psalm 55:12-14.\n6, 7. San miti wan baala? San yeepi en?\n6 Luku san pasa anga wan baala den e kai Willi Diehl. A baala ya bigin wooko na a beikantoo fu Switzerland na a foto Bern aini 1931. A go na a Gileyad Sikoo aini 1946 na Ameekankondee. Disi a be du fu aitin leisi di a sikoo ya be holi. Baka a sikoo, neen a toon kelen-owluman aini Switzerland. Baala Diehl taki, aini mei 1949 a be piki a beikantoo fu Switzerland taki ai seeka sani fu toow. Di den baala di be e teke fesi na a beikantoo yee taki a o toow, neen den taigi en taki den o puu ala den faantiwowtu fi en neen ana. Na a pioniliwooko namo a be o man du ete. A taki: „Den á be e meke mi holi lezing. Son sama á be e taki anga mi moo. Den be e libi anga mi enke mi be komoto a waaleiti.”\n7 San Baala Diehl du? A taki: „U be sabi taki Beibel nai tapu sama fu toow. Neen meke mi anga mi uman begi Yehofa, neen u fika a toli gi en.” Biginbigin son baala á be e fusutan fa Yehofa be e si a toowlibi. Ma bakaten den kon fusutan a sani ya moo bun. A so den gi Baala Diehl den faantiwowtu fi en baka. Yehofa pai en fu di a á gwe fika en. * (Luku a maiki a ondoo.) U mu akisi useefi taki: ’Efu sama nai libi bun anga mi, mi o abi pasensi enke a baala ya fu wakiti fu Yehofa seeka a toli? Efuso mi o fitoow miseefi, da mi puubei fu losi a polobelema enke fa mi wani?’—Odo 11:2; leisi Mika 7:7.\nU mu holi a pakisei taki ala wi a sondu sama, neen meke a ná ala yuu wi e kaba fusutan fa sani waka tuutuu\n8. Saide u sa denki son leisi taki taawan á libi bun anga wi efuso wan baala anga sisa?\n8 Efu wi e si enke den á libi bun anga wi efuso wan sama aini a kemeente, da u mu holi a pakisei taki a ná ala yuu wan toli de enke fa wi e denki. Saide? Ala wi a sondu sama, neen meke a ná ala yuu wi e kaba fusutan fa sani waka tuutuu. Kande wi á sabi ala a toli tu. Boiti dati, winsi wi e si enke wi abi leti, u mu begi Yehofa fu a toli. U mu fitoow en, da u holidoo. A sani ya o yeepi u fu wi ’ati á boon a Yehofa’.—Leisi Odo 19:3.\n9. San wi o luku aini a artikel ya anga a taawan?\n9 Wi o luku dii toli fu Beibel di e soi fa sama be e libi ogii anga a foluku fu Gadu. Wi o taki fu a bakapikin fu Abalaham di den e kai Yowsefu aini a artikel ya. Wi o taki fu a fasi fa den baala fi en libi anga en. Wi o taki fu a fasi fa Yehofa libi anga Kownu Akab aini a taa artikel. Wi o luku san pasa di apostel Peitilisi be go a Antiyokiya aini Siriya. Te wi e luku den toli ya, meke moiti fu si san sa yeepi i fu yu á gwe fika Yehofa te yu e si enke sama nai libi bun anga i.\nDEN BE LIBI OGII ANGA YOWSEFU\n10, 11. (a) San miti Yowsefu? (b) San Yowsefu be man du di a be de a sitaafu-osu?\n10 Yowsefu be e dini Yehofa anga en hii ati. Sama di a á be sabi, be libi ogii anga en. Ma san moo hati en, a di en eigi baala libi ogii anga en. Di a be abi 17 yali den kisi en, neen den seli en enke saafu. Den sama di be bai en tyai en go a Egepte (Genesesi 37:23-28; 42:21). Di Yowsefu be de a Egepte, den lei gi en taki a be wani suwa anga wan uman, neen den sooto en sondee fu den ondoosuku a toli (Genesesi 39:17-20). A 13 yali langa Yowsefu tyotyo baka di den baala fi en seli en. A wooko enke saafu wan pisiten, baka dati den poti en a sitaafu-osu. San u sa leli fu Yowsefu efu sama e libi ogii anga u?\n11 Baka di Yowsefu de a sitaafu wan pisiten, neen den poti a edeman fu den sama di be e kandi win gi kownu a sitaafu-osu tu. Wan neti a man ya deen, neen Yehofa yeepi Yowsefu fu sabi san a deen wani taki. Yowsefu taigi a man taki den o puu en a sitaafu, da a o wooko gi Farao baka. Baka dati Yowsefu taigi a man ya san be miti en. Te u luku san Yowsefu taigi a man ya wi e leli omen sani.—Genesesi 40:5-13.\n12, 13. (a) Fa u du sabi taki Yowsefu á sidon pii di sama be e libi ogii anga en? (b) San Yowsefu á taigi a edeman fu den sama di be e kandi win gi Farao?\n12 Leisi Genesesi 40:14, 15. Yowsefu taki „a kisi den kisi” en tyai go a Egepte. A sani ya e soi taki a ogii miti en. Yowsefu soi kiin tu taki a sosokaali den sooto en, a á du nawan sani. Neen meke a begi a edeman fu den sama di e kandi win gi Farao fu a gi Farao a toli. Saide Yowsefu begi a man fu du a sani ya gi en? A taki: „Fu mi sa komoto ya.”\n13 Yowsefu á be sidon pii di sama be libi ogii anga en, ma a be meke moiti fu losi a polobelema. A taigi a edeman fu den sama di e kandi win gi Farao san miti en. Ma nawan peesi aini Beibel e soi taki Yowsefu taigi sama taki a den baala fi en be seli en. Farao seefi a á taigi. Baka di den baala fu Yowsefu meke en bun anga en, Farao meke den tan a Egepte. Boiti dati a gi den ’den moo bun sani fu a kondee’.—Genesesi 45:16-20.\nEfu wi e paati a taki a polobelema o kon moo bigi (Luku paragraaf 14)\n14. San o yeepi u fu wi á taki sani di á fiti te u si enke taawan nai libi bun anga wi aini a kemeente?\n14 Te u si enke wan sama á libi bun anga wi aini a kemeente, u mu luku bun fu wi á paati a taki. Ma u mu taki anga den owluman te wan Kelesten du wan gaan sondu (Lefitikesi 5:1). Ma efu a ná wan gaan sondu, u mu meke moiti fu losi a polobelema anga u baala efuso sisa sondee fu gi sama a toli. A á de fu u taigi den owluman tu. (Leisi Mateyesi 5:23, 24; 18:15.) U mu meke moiti fu du san Beibel taki te wi e si enke sama á libi bun anga u. Son yuu wi e kon fusutan taki a ná san u be denki be pasa. Te u kon si taki u baala efuso sisa á libi ogii anga u, wi o fii bun taki wi á poli den nen sosokaali. Ná feegete, winsi yu abi leti, a polobelema ná o losi efu yu e taki sani fu hati taawan. Fu di wi á wani wi anga Yehofa poli, meke wi á wani taki sani di o hati u baala anga u sisa. Ma u wani libi bun anga den. A psalm sikiifiman taki „sama di e libi wan kiin libi nai lei gi taawan”.—Psalm 15:2, 3; Yakowbesi 3:5.\nNÁ FEEGETE A MOO GAAN MATI FI I\n15. Sowtu wini Yowsefu fende fu di en anga Yehofa a be mati?\n15 Wi e leli ete wan pelensipali sani fu Yowsefu. Den 13 yali di a be e tyotyo, a be soi taki ai denki enke fa Yehofa e denki (Genesesi 45:5-8). A á be e si enke a Yehofa be e meke den ogii ya miti en. Winsi fa a be sabi taki taawan á libi bun anga en, tokuso a sani ya á meke a kon abi takuu manii. San moo pelensipali, a á meke den swakifasi fu taawan poli en anga Yehofa. Fu di Yowsefu holidoo meke a be man si fa Yehofa e kuutu sani a wan leti-fasi. A be si fa Yehofa belesi en anga en osufamii.\nYowsefu á meke den swakifasi fu taawan poli en anga Yehofa\n16. Saide u mu meke moiti fu wi anga Yehofa toon bun mati te wi e si enke taawan nai libi bun anga wi aini a kemeente?\n16 Useefi mu meke moiti fu wi anga Yehofa á poli. A mu e bigi gi u taki wi anga en a mati. Noiti u mu meke den swakifasi fu u baala anga sisa meke u gwe fika u Gadu di u lobi (Romesama 8:38, 39). Ma u mu meke moiti fu waka a Yowsefu baka te wi e si enke taawan nai libi bun anga u aini a kemeente. Meke moiti fu yu anga Yehofa toon bun mati. Puubei fu denki enke fa ai denki. Efu u du san u man fu losi wan polobelema enke fa a Beibel taki, u mu fika a toli gi Yehofa. U sa biibi taki te a yuu doo, Yehofa o losi a polobelema enke fa a wani.\nFITOOW „A SAMA DI E KOTI KUUTU A HII GOONTAPU”\n17. Fa u sa soi taki wi e fitoow „a Sama di e koti kuutu a hii goontapu”?\n17 Sama o go e libi ogii anga u solanga u de aini ogii goontapu ya. Kande taawan aini a kemeente efuso wan sama di i sabi o libi ogii anga i. Yu á mu meke a sani de puu yu a waaleiti (Psalm 119:165). Ma winsi san e pasa u mu dini Yehofa. Begi en fu a yeepi i da i fitoow en. Holi a pakisei tu taki wi a sondu sama. A ná ala yuu wan sani pasa enke fa u denki. Neen meke u mu waka a Yowsefu baka. Wi á mu e taki sani fu taawan di á fiti, bika a sani ya sa meke a polobelema kon moo ogii. A moo bun fu wakiti Yehofa anga pasensi fu a seeka a toli, pe fu fitoow useefi. Meke moiti fu yu anga Yehofa á poli tu. Efi i du den sani ya, Yehofa o piisii anga yu. A o belesi i leti enke Yowsefu. I sa biibi Yehofa „a Sama di e koti kuutu a hii goontapu”, bika „ala yuu ai du sani a wan leti fasi”.—Genesesi 18:25; Deitolonomi 32:4.\n18. San wi o luku aini a taa artikel?\n18 Aini a taa artikel wi o luku tu taa toli fu Beibel di e soi fa sama be e libi ogii anga a foluku fu Gadu. Den toli ya o yeepi u fu si fa sakafasi anga a gi di u mu gi taawan paadon o yeepi u fu denki enke fa Yehofa e denki.\n^ paragraaf 7 Leisi a ondoofenitoli fu Willi Diehl di den e kai „Jehovah is mijn God, op wie ik wil vertrouwen” (Yehofa a mi Gadu, neen mi e fitoow) aini a Bakaatongo Wakititolen fu 1 november 1991.


„Fitoow Yehofa, da i du bun”—Psalm 37:3 | Wakititolen\n„Fitoow Yehofa, da i du bun . . . du sani anga wan kiin-ati.”—PSALM 37:3.\nSAN WI E LELI FU A FITOOW DI U MU FITOOW YEHOFA TE U LUKU A TOLI FU . . .\ntaa sama di be e dini Yehofa anga den hii ati?\n1. Fa Yehofa meke libisama?\nYEHOFA meke libisama a wan foondoo fasi. Yehofa meke u man denki. A sani ya e yeepi u fu man losi polobelema anga fu denki a fesi fa wi o du sani aini a ten di e kon (Odo 2:11). A gi u kaakiti tu fu man du den sani di u wani du (Filipisama 2:13). Boiti dati a gi u wan kosensi di e yeepi u fu sabi san bun anga san á bun. U kosensi e yeepi u fu luku bun fu wi á sondu. Te u meke wan fowtu, ai yeepi u tu fu du sani di o yeepi u fu toon Yehofa mati baka.—Romesama 2:15.\n2. Fa Yehofa wani u wooko anga den sani di a gi wi?\n2 Yehofa wani u wooko anga den sani di a gi u, a wan bun fasi. Saide? A di a Iobi u. A sabi tu taki efu u wooko a wan bun fasi anga den kado di a gi u, u libi o waka bun. Wi e leisi aini den Hebrew buku fu Beibel taki: „Te wan sama e wooko taanga, da den sani di a wani du o waka bun.” Wi e leisi tu taki: „Ala san i fende fu du anga yu ana, du en anga ala i kaakiti” (Odo 21:5; Peleikiman 9:10). Wi e leisi aini den Giiki buku fu Beibel taki: „Solanga wi abi a okasi, u mu du bun gi taawan.” Wi e leisi tu taki: „Leti enke fa ala u fende a koni fu man du son sani, a so u mu koboloiki a koni de, fu dini makandaa” (Galasiyasama 6:10; 1 Peitilisi 4:10). Den sani ya e soi taki Yehofa wani u meke moiti fu du sani di o tyai wini gi wi anga taawan.\n3. San libisama á poi du?\n3 Yehofa wani u wooko anga ala den sani di a gi wi, ma a sabi taki wi á poi du ala sani. Wi á poi puu sondu anga dede (1 Kownu 8:46). Wi á poi meke taawan du sani enke fa u wani tu, bika ala sama abi a okasi fu du sani enke fa a wani. Boiti dati, winsi fa u koni, winsi fa wi abi ondoofeni, toku wi á poi doo Yehofa.—Yesaya 55:9.\nTe yu abi polobelema „fitoow Yehofa, da i du bun”\n4. San wi o luku aini a artikel ya?\n4 U mu gi Yehofa a okasi fu tii wi ala yuu. U mu e biibi taki a o yeepi u. A poi du sani gi u di useefi á poi du. Winsi fa a poi yeepi u, toku a wani useefi meke moiti fu losi polobelema. A wani u meke moiti fu yeepi taawan tu. (Leisi Psalm 37:3.) U mu ’fitoow Yehofa, da u du bun’. U mu „du sani anga wan kiin-ati”. Fa wi o man du a sani ya? Meke u luku fa Nowa, David anga wantu taa sama di be e dini Yehofa anga den hii ati, be e fitoow en. Wi o si taki den á be poi du ala sani, ma den be e poti pakisei a den sani di den be poi du.\nTE OGII E PASA\n5. Fa a goontapu be de na a ten fu Nowa?\n5 Nowa be e tan aini wan goontapu di „be ogii” (Genesesi 6:4, 9-13). Winsi fa a be sabi taki Gadu be o poli a ogii goontapu, toku a fasi fa den sama be e libi be e fooseli en. Nowa be sabi taki a á be poi du son sani, ma a be sabi taki sani de di a be poi du\nDen sani di e meke a taanga fu peleiki (Luku paragraaf 6-9)\n6, 7. (a) San Nowa á be poi du? (b) Saide u sa taki a sani di be miti Nowa e miti u tu?\n6 Sani di Nowa á be poi du: Nowa be e taigi den sama san Yehofa be o du anga a goontapu, ma a á be poi dwengi den sama fu daai den libi. A á be poi meke a fuudu kon moo gaw tu. Nowa be mu fitoow Yehofa. A be mu biibi taki Yehofa o kii den ogii sama na a ten di a poti, leti enke fa a be paamisi.—Genesesi 6:17.\n7 Useefi de a wan goontapu di lai ogii. U sabi taki Yehofa o poli a goontapu ya tu (1 Yohanisi 2:17). Ma winsi fa u sabi a sani de, toku wi á poi dwengi sama fu aliki a „bun nyunsu fu a Kownukondee”. Wi á poi meke a „gaan banowtu” bigin moo gaw tu (Mateyesi 24:14, 21). U mu meke moiti fu taanga u biibi enke fa Nowa biibi be taanga. U mu biibi taki dyonson Gadu o puu ala ogii a goontapu (Psalm 37:10, 11). U sabi taki solanga a dei fu Yehofa doo, a o poli a ogii goontapu ya.—Habakuk 2:3.\nU mu meke moiti fu taanga u biibi enke fa Nowa biibi be taanga. U mu biibi taki Gadu o poli a ogii goontapu ya dyonson\n8. San Nowa be e poti pakisei? (Luku a fowtow na a bigin.)\n8 Sani di Nowa be poi du: Nowa ati á be boon fu di a á be poi du son sani, ma a be e poti pakisei a den sani di a be poi du. A be e paati a bosikopu fu Yehofa gi den sama anga en hii ati (2 Peitilisi 2:5). A sani ya be taanga en biibi. A ná peleiki wawan a be e peleiki, ma a be meke a ark tu enke fa Yehofa be taigi en.—Leisi Hebrewsama 11:7.\n9. Fa u sa waka a Nowa baka?\n9 Wi e „wooko taanga gi Masaa” leti enke fa Nowa be e wooko taanga gi en (1 Korentesama 15:58). Kande wi e yeepi meke efuso seeka Kownukondee zaal anga den peesi pe wi e holi gaan komakandaa. Kande wi e yeepi du son wooko a den gaan komakandaa, wan beikantoo efuso wan kantoo pe den e poti buku go aini taa tongo. Ma a moo pelensipali sani di u mu du na a peleikiwooko, bika a sani ya e yeepi u fu taanga u biibi gi a ten di e kon. Wan sisa taki, te ai taigi taawan sowtu wini a Kownukondee o tyai gi libisama, da ai si taki den sama aini a goontapu ná abi howpu. Den e si enke den polobelema fu den o tan fu teego. Useefi abi wan howpu, leti enke a sisa ya. Te wi e taki anga taawan fu a howpu ya, u biibi e moo taanga. A howpu ya e yeepi u fu holidoo te na a kaba.—1 Korentesama 9:24.\nTE U MEKE WAN FOWTU\n10. Sowtu fowtu David be meke?\n10 Kownu David a wan man di biibi be taanga. Yehofa be lobi en (Toli 13:22). Tokuso a be du wan gaan sondu, bika a be didon anga Batseiba. Ma a du wan moo gaan ogii fu di á be wani kibii a taki. A meke sama kii Uriya, a man fu Batseiba, aini wan feti. David meke Uriya seefi tyai a biifi pe be sikiifi taki Uriya mu dede (2 Samuweli 11:1-21). Toku bakaten sama be kon sabi san David du (Malikisi 4:22). San David du di a sani ya pasa?\nFowtu di u be meke (Luku paragraaf 11-14)\n11, 12. (a) San David á be poi du anga den sondu fi en? (b) San Yehofa o du efu u kengi a fasi fa u be e libi?\n11 Sani di David á be poi du: David á be poi puu den fowtu di a be meke. A be abi fu tan teke den bakapisi fu den sondu fi en, en hii libi (2 Samuweli 12:10-12, 14). Neen meke en biibi be mu taanga. A be mu biibi taki efu a be kengi, Yehofa be o gi en paadon. A be mu biibi tu taki Yehofa o yeepi en fu holidoo, winsi fa a be o go e fii den bakapisi fu den sondu fi en.\n12 Wi a sondu libisama, neen meke ala wi e meke fowtu. Ma son wan fu den fowtu di wi e meke, e bigi moo son wan. Son leisi te u du wan sani kaba, wi á poi kengi en moo. Wi abi fu tan teke den bakapisi fi en (Galasiyasama 6:7). Ma wi e biibi taki efu u kengi, Yehofa o yeepi u fu holidoo. A nai luku taki a useefi suku en.—Leisi Yesaya 1:18, 19; Toli 3:19.\n13. San David du fu toon Yehofa mati baka?\n13 Sani di David be poi du: David be wani meke en bun anga Yehofa. Fa a du a sani ya? David be gi Yehofa a okasi fu a yeepi en. Di a polofeiti Natan taki anga en, a aliki (2 Samuweli 12:13). David begi Yehofa, neen a taigi en taki a sondu. A sani ya e soi taki a be wani Yehofa gi en paadon tuutuu (Psalm 51:1-17). A be hati David taki a du wan gaan sondu, ma a sani de á meke a fii booko-saka pasa peesi. A leli wan sani fu den fowtu fi en. Noiti moo a du a gaan sondu de. David dini Yehofa omen yali ete. A dede enke wan man di biibi be taanga. Te anga a dei fu tide Yehofa e si David enke wan sama di biibi be taanga ete.—Hebrewsama 11:32-34.\n14. San a toli fu David e leli u?\n14 San a toli fu David e leli u? Efu u meke wan gaan fowtu, u mu kengi. U mu taigi Yehofa kiin taki u sondu, da u begi en fu a gi u paadon (1 Yohanisi 1:9). U mu taigi den owluman tu, bika den poi yeepi u fu toon Yehofa mati baka. (Leisi Yakowbesi 5:14-16.) Efu wi e du sani enke fa Yehofa e soi u, da wi e soi taki wi e biibi taki a o gi u paadon enke fa a paamisi u. Boiti dati u mu kisi koni. Wi á mu meke den fowtu de moo, da u dini Yehofa go doo anga u hii ati.—Hebrewsama 12:12, 13.\nTE WI ABI TAA NOWTU\nA gusontu fu u (Luku paragraaf 15)\n15. San a toli fu Hana e leli u?\n15 Kande i sabi taa futuboi fu Yehofa di be e fitoow en. Den sama ya be e du san den be poi di polobelema be e miti den. Wan fu den sama ya a Hana. Wan pisiten a á be poi meke pikin. Enseefi á be poi losi a polobelema ya. Ma a be sabi taki Yehofa be o toosutu en. Neen meke a be e go na a tabernakel ala yuu fu dini Yehofa enke fa a be gwenti. A be e taigi Yehofa ala san de neen ati (1 Samuweli 1:9-11). Hana a wan sama di u sa waka neen baka. Te u siki efuso te wi abi taa polobelema di wi á poi losi, wi e fika en gi Yehofa, bika wi e biibi taki a o yeepi u (1 Peitilisi 5:6, 7). Wi e du ala san u man tu fu fende wini fu den komakandaa anga den taa sani di a olikanisâsi seeka gi u.—Hebrewsama 10:24, 25.\nHana be e biibi taki Yehofa be o toosutu en. Neen meke a be e go na a tabernakel ala yuu fu dini Yehofa enke fa a be gwenti. A be e taigi Yehofa ala san be de neen ati\nPikin di nai dini Yehofa moo (Luku paragraaf 16)\n16. San a toli fu Samuweli e leli mma anga dda?\n16 Fa fu den mma anga dda di abi pikin di nai dini Yehofa moo? Samuweli á be poi dwengi den boi fi en fu dini Gadu (1 Samuweli 8:1-3). A be abi fu fika a toli gi Yehofa. Samuweli be e du ala san a be man fu dini Gadu anga en hii ati. A be du ala san a be man fu meke Yehofa piisii (Odo 27:11). A omen mma anga dda a sani ya e miti aini a ten ya. Ma den e biibi taki Yehofa de kabakaba fu gi den sama di kengi a fasi fa den e libi paadon, leti enke a dda fu a ageisitoli fu a lasi manpikin (Lukasi 15:20). Ma a pisiten di den pikin nai dini Yehofa moo, mma anga dda mu e meke moiti fu denseefi á gwe fika Yehofa. Da kande a fasi fa den e tyai denseefi o yeepi den pikin fu kon dini Yehofa baka.\nMoni polobelema (Luku paragraaf 17)\n17. Saide a toli fu a pooti uman e gi u taanga-sikin?\n17 Wan taa sama di u sa waka neen baka, na a pooti uman fu a ten fu Yesesi. (Leisi Lukasi 21:1-4.) A á be poi tapu den sama di be e tyai denseefi a wan fa ná fiti fasi aini a tempel. A á be poi du wan sani fu kon gudu tu (Mateyesi 21:12, 13). Ma a fitoow di a be e fitoow Yehofa yeepi en fu holibaka gi a tuu biibi. A uman ya „poti tu kopoo sensi” aini a moni kedee. Na a moni ya wawan a be abi. A soi taki a be e fitoow Yehofa anga en hii ati. A be sabi taki efu a poti a dini fu Yehofa a fesi, a o yeepi en fu fende den sani di a abi fanowdu. A so useefi e biibi taki efu u poti a Kownukondee a fesi, Yehofa o yeepi u fu fende san wi abi fanowdu.—Mateyesi 6:33.\n18. Gi wan toli fu wan baala di be e poti pakisei a den sani di a poi du.\n18 A omen baala anga sisa fu a ten ya e fitoow Yehofa tu. Den nai booko den ede anga san den á poi du, ma den e poti pakisei a san den poi du. Wan baala den e kai Malcolm, holidoo te enke a dede aini 2015. Den somen yali di en anga en uman be e dini Yehofa, a ná ala yuu sani be e waka enke fa den wani. A baala ya taki: „Son leisi a wanboowanboo sani e miti i. Son yuu a libi e taanga. I nai sabi san i mu du, ma Yehofa e belesi den sama di e holidoo.” San be yeepi a baala ya? A taki: „Begi Yehofa fu a yeepi i fu du san i poi gi en. Begi en tu fu a yeepi i fu fende wini fu san yu e du gi en. Poti pakisei a den sani di i poi du, ná poti pakisei a san yu á poi du.” *—Luku a maiki a ondoo.\n19. (a) Saide a tekisi fu 2017 e gi u taanga-sikin? (b) Fa yu o wooko anga san sikiifi aini a tekisi ya?\n19 A goontapu ya e ogii namo, neen meke u mu holi a pakisei taki moo polobelema o miti wi (2 Timotiyesi 3:1, 13). Wi á mu meke den sani di e miti u, meke u lasi-ati, moomoo aini den lasiti dei ya. U mu fitoow Yehofa anga u hii ati, da u poti pakisei a san u poi du. Neen meke a tekisi fu 2017 o gi u taanga-sikin. A tekisi ya taki: „Fitoow Yehofa, da i du bun.”—Psalm 37:3.\nA tekisi fu 2017: „Fitoow Yehofa, da i du bun”.—Psalm 37:3\n^ paragraaf 18 Luku A Waktitoren fu 15 oktober 2013, bladzijde 17-20.


’Taigi den man di e aliki Gadu den sani di mi taigi i’ —2 Timotiyesi 2:2 | Wakititolen\nLEISI AINI Acholitongo Bataks (Karo) Bataks (Simalungun) Bataks (Toba) Bauletongo Biak Bislamatongo Choltongo Chopi Drehu-tongo Fransitongo Garifunatongo Groenlandtongo Hmong (wit) Ibantongo Ingrisitongo Italiatongo Javaans Kaktikuel-tongo Kambodyatongo Karen (S’gaw) Kasaktongo Ketyuwatongo (Ankas) Ketyuwatongo (Ayakutyo) Ketyuwatongo (Kusko) Kikongotongo Kimbundutongo Kisitongo Krio Laostongo Lomwetongo Lukonsotongo Makuatongo Maltatongo Mamtongo Mapudunguntongo Masatektongo (Huwatala) Mauritius Kriorotongo Miksetongo Misotongo Nadautongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Nahuataltongo (centraal) Navayotongo Ngaberetongo Ngangela Ni-weitongo Niastongo Nyanekatongo Nyungwe Okanisitongo Pidgin (Kameroen) Potogisitongo Quichua (Chimborazo) Quichua (Imbabura) Romani (Macedonië, cyrillisch) Romanitongo (Masedoniya) Romanitongo (Zuidsei fu Grikikondre) Runyankoretongo Seisyel-èilanti Kriorotongo Senatongo Spanyorotongo Sramakatongo Sundaas Tahititongo Talapanektongo Totonaktongo Toyolabaltongo Tswatongo Tyokwetongo Tyuabotongo Tzeltaltongo Udgurtongo (sirilis-alfabet) Umbundutongo Urdutongo Walisitongo Wayuunaikitongo\n„Taigi den man di e aliki Gadu ala yuu den sani di mi taigi i di omen sama e taki fi en. Da den man ya seefi o koni sai fu leli taawan.”—2 TIMOTIYESI 2:2.\nSINGI: 123, 53\nSan David du di a yee taki neen manpikin be o meke a tempel fu Gadu?\nSaide den gaandiwan mu yeepi den yonkuuwan fu tyai faantiwowtu?\nFa yonkuu baala sa soi taki den abi sakafasi te den fende wan faantiwowtu?\n1, 2. Fa omen sama e si a wooko di den e du?\nTE SON sama luku a wooko di den e du, da den e si enke den pelensipali. Taawan e si enke den á pelensipali. Aini son kondee, te wan sama miti wan taawan a fosi leisi, da ai akisi en taki: „Sowtu wooko yu e du?”\n2 Te Beibel e taki fu son sama, da son leisi ai kai a wooko di a sama be e du. Beibel e kai „Mateyesi a man di e piki lantimoni”, ’Simon di e meke sani anga meti buba’, anga „Lukasi a daata di sama lobi” (Mateyesi 10:3; Toli 10:6; Kolosesama 4:14). Son leisi Beibel e kai a wooko di son sama be e du gi Yehofa. Pakisei Kownu David, polofeiti Eliya anga apostel Pawlesi. Den man ya be lobi a wooko di Yehofa be gi den. Useefi mu teke en fu bigi te Yehofa gi u wan wooko.\n3. Saide den gaandi baala mu leli yonkuuwan tyai faantiwowtu? (Luku a fowtow na a bigin.)\n3 U lobi a gaandi di wi abi fu dini Yehofa. U lobi den faantiwowtu di Yehofa e gi u tu. A omen fu wi e angii fu tyai den faantiwowtu di Yehofa gi wi u hii libi. Ma a tyali taki son leisi sani nai waka so. Fu di wi e kon gaandi, meke u nai poi du den sani di u be gwenti du (Peleikiman 1:4). A sani ya a wan fu den booko-ede fu a foluku fu Gadu. Aini a ten ya, a peleikiwooko e go a fesi. Boiti dati a olikanisâsi fu Yehofa e meke omen nyun sani fu paati a bun nyunsu gi omen sama. Son leisi ai taanga gi den gaandiwan fu leli wooko anga den nyun sani ya (Lukasi 5:39). Boiti dati, te sama e gaandi, a gusontu anga a kaakiti fu den e go a baka (Odo 20:29). Neen meke a bun te den gaandiwan e leli yonkuuwan fu tyai faantiwowtu aini a olikanisâsi fu Yehofa. A sani de e soi taki den lobi a kemeente.—Leisi Psalm 71:18.\n4. Saide ai taanga gi son baala fu gi taawan faantiwowtu? (Luku a faki „ Wantu sani di sa meke a taanga fu gi taawan faantiwowtu”.)\n4 A ná ala yuu ai makiliki gi den baala di e teke fesi fu gi yonkuuwan faantiwowtu. Ai hati den taki den mu gi taawan wan wooko di den lobi. Son leisi den e si enke efu den á teke fesi, da a wooko ná o du na a fasi. Boiti dati, den e si enke den ná abi ten fu leli taawan. Ma den yonkuu baala mu abi pasensi tu efu den baala nai gi den moo faantiwowtu.\n5. Sowtu akisi wi o luku aini a artikel ya?\n5 Ma saide meke a de taanga fanowdu fu leli yonkuuwan tyai faantiwowtu? Fa den baala di moo gaandi sa du a sani ya? (2 Timotiyesi 2:2) Saide yonkuu baala mu abi sakafasi te den gaandi baala e leli den? Meke u luku fa Kownu David be seeka en manpikin fu du wan gaan wooko.\nDAVID SEEKA SALOMO\n6. San Kownu David be wani du? San Yehofa taigi en?\n6 A omen yali David be mu lowe fu sama á fende en kii. Ma baka di a toon kownu, a be e tan aini wan moin osu. Neen meke a taigi Natan taki: „Mi e tan aini wan osu di meke anga sedee, ma a ark fu a kuudei fu Yehofa de aini tenti. David be e angii fu meke wan moin tempel gi Yehofa. Neen Natan taigi en taki: „Du san de a yu ati, bika a tuu Gadu de anga i.” Ma a ná dati Yehofa be wani. A taigi Natan fu taigi David taki: „A ná yu o meke osu gi mi fu mi tan.” Winsi fa Yehofa be paamisi David taki noiti a o gwe fika en, toku a taigi en taki a wan fu den boi fi en be o meke a tempel. San David du di a yee a sani de?—1 Koloniki 17:1-4, 8, 11, 12; 29:1.\n7. San David du di a yee san Yehofa be abi a pakisei?\n7 David be musu fii booko-saka, bika a be wani meke a tempel gi Yehofa tuutuu. Ma tokuso a du ala san a man fu holibaka gi Salomo. David be yeepi Salomo sete a wooko. A poti ayee, kopoo, solufu, gowtu anga udu a wan se fu meke a tempel. A á be e booko en ede anga a balinen di a sama di be o meke a tempel be o fende. Bakaten den be e kai a tempel ya, a tempel fu Salomo. David be gi Salomo taanga-sikin. A taigi en taki: „Mi manpikin, Yehofa mu de anga i. A mu meke sani waka bun gi i. Meke a osu gi Yehofa i Gadu, leti enke fa a taigi i.”—1 Koloniki 22:11, 14-16.\n8. Saide David be sa denki taki Salomo á be o poi meke a tempel? Ma san David du?\n8 Leisi 1 Koloniki 22:5. Kande David be e denki taki Salomo á doo peesi fu du a gaan wooko ya, bika a tempel be mu „moin moo ala den taa osu”. Salomo be ’yonkuu, a á be abi ondoofeni’. Ma tokuso David be sabi taki Yehofa o yeepi Salomo fu du a wooko ya. Neen meke David be du ala san a man fu seeka Salomo gi a gaan wooko ya.\nYU O MOO PIISII TE YU E LELI TAAWAN\nWi e piisii te wi e si fa yonkuu baala e tyai faantiwowtu (Luku paragraaf 9)\n9. Fa gaandi baala sa fii te den leli yonkuuwan fu tyai faantiwowtu? Gi wan ageisitoli.\n9 Den gaandi baala á mu fii wan fasi te den mu gi yonkuu baala son faantiwowtu. Ala u sabi taki a moo pelensipali sani aini a ten ya, na a wooko fu Yehofa. Te wi e leli yonkuu baala fu tyai faantiwowtu, da a wooko fu Yehofa e go a fesi. Pakisei a sani ya. Di i be nyoni da kande i be e si fa i dda be e lei wagi. Di i be kon moo bigi, a taigi i san a be e du. Bakaten, iseefi meke moiti fu fende pampila fu lei wagi. A so i bigin lei wagi. Ma winsi fa i be fende a pampila fu lei wagi, tokuso i dda be e soi i fa i mu lei ete. Son leisi yu anga i dda be e lei kengi. Ma di i dda kon gaandi, a yu be e moo lei a wagi. I dda ati be e boon? Nono, a be e piisii taki i be man tyai en go a peesi. A leti so den gaandi baala e piisii te den si fa den yonkuu baala di den be yeepi, e tyai faantiwowtu aini a olikanisâsi fu Yehofa.\n10. Fa Mosesi be e fii te taawan be e fende gaandi efuso faantiwowtu?\n10 U mu luku bun taki wi á dyalusu anga taawan fu di den fende faantiwowtu. Luku san Mosesi du di a yee taki wantu Islayelisama e tyai denseefi enke polofeiti. (Leisi Numeri 11:24-29.) Yowsuwa be wani go tapu den, ma Mosesi taigi en taki: „Saide yu e dyalusu gi mi? A á de fi i dyalusu gi mi. Efu a hii foluku fu Yehofa a be polofeiti, a be o bun gi mi, bika Yehofa be o gi den a yeye fi en.” Mosesi be sabi taki a Yehofa e tii a wooko. A á be e suku balinen efuso gaandi, ma a be wani ala den sama di e dini Yehofa fende faantiwowtu. Fa a de anga wi? Wi e piisii te u si taki taawan fende faantiwowtu aini a olikanisâsi fu Yehofa?\n11. San wan baala taki fu a leli di u mu leli taawan tyai faantiwowtu?\n11 A omen baala tyai faantiwowtu aini a olikanisâsi fu Yehofa omen yali. Den baala ya leli yonkuuwan fu tyai faantiwowtu tu. Meke u taki now fu wan baala den e kai Peter. Aini den 74 yali di a de aini a fuuten diniwooko, a 34 yali a wooko a wan fu den beikantoo fu Europa. A be e teke fesi omen yali na a Dienst afdeling. Bakaten wan moo yonkuu baala bigin teke fesi. Peter ati be boon di a sani ya pasa? Nono. A taki: „Mi e piisii fu si taki den e leli taa baala fu tyai faantiwowtu a wan bun fasi.”\nNÁ WISIWASI DEN GAANDIWAN\n12. San a toli fu Rehabeyam e leli u?\n12 Di Rehabeyam a manpikin fu Salomo, toon kownu, a akisi den gaanwan fu kondee fa a be mu du a wooko fi en. Ma a á teke a taki fu den. Pe fu a du san den gaansama taigi en, a wooko anga san den yonkuuwan enke enseefi taigi en. Sani á be waka bun seefiseefi (2 Koloniki 10:6-11, 19). San a toli ya e leli u? Ai leli u taki, u mu teke leli a den gaansama di abi ondoofeni moo wi. Yonkuuwan á mu si enke den mu du sani namonamo enke den gaandi baala, ma toku den mu lesipeki den baala ya. Den á mu de gaw fu denki taki a fasi fa den gaandi baala be e du sani fosi, á be bun.\n13. Fa yonkuuwan sa soi taki den e wooko makandaa anga den moo gaandi baala?\n13 Son leisi te yonkuu baala anga gaandi baala e wooko makandaa, a den yonkuuwan e teke fesi. A be o bun fu den yonkuu baala meke moiti fu teke leli a den gaandi baala. Aini wan fu den paragraaf a fesi u be si taki Paul be bigin du a wooko di Peter be e du na a beikantoo. Paul taki: „Mi e poti ten a wan se fu go a Peter, fu leli wantu sani. Mi e gi taawan na a beikantoo taanga-sikin fu du aseefi sani tu.”\nPawlesi be e leli Timotiyesi. Timotiyesi be e wooko anga den sani di Pawlesi be e leli en\n14. San wi e leli fu a fasi fa Pawlesi anga Timotiyesi be e wooko makandaa?\n14 Apostel Pawlesi be gaandi moo Timotiyesi, ma tokuso den wooko makandaa omen yali. (Leisi Filipisama 2:20-22.) Pawlesi be taigi den Kelesten fu Korente taki: „Mi e sende Timotiyesi kon a wi, bika mi lobi en enke mi pikin. Ai wooko anga en hii ati gi Masaa. A o membee wi fa mi e du sani aini a wooko fu Kelestesi Yesesi. A o soi u tu fa mi e leli sama na ala den kemeente pe mi e go” (1 Korentesama 4:17). A sani ya e soi u kiin taki Pawlesi anga Timotiyesi be e wooko makandaa. Den be e holibaka gi denseefi tu. Pawlesi be e soi Timotiyesi fa ai „du sani aini a wooko fu Kelestesi”. Timotiyesi be e wooko anga den sani di Pawlesi be e leli en tu. Boiti dati Pawlesi be lobi Timotiyesi, a be e biibi taki a o poi yeepi den baala anga sisa fu Korente. Owluman sa waka a Pawlesi baka te den e leli taa baala fu tyai faantiwowtu aini a kemeente.\nALA WI ABI WAN FAANTIWOWTU\n15. Fa Romesama 12:3-5 sa yeepi u te sani e kengi?\n15 Wi e libi aini wan simpan ten. A pisi fu a olikanisâsi fu Yehofa di de a goontapu ya e go a fesi. A sani ya e soi taki sani o go e kengi. Son wan fu den sani ya ná o makiliki gi u. Ma efu wi abi sakafasi, efu wi e booko wi ede anga den sani di e tyai wini gi a Kownukondee, da u ná o poti pakisei a san useefi wani. Efu u du a sani ya, sani o waka bun aini a olikanisâsi. Pawlesi be sikiifi gi den Kelesten aini Rome taki: „Wi á mu fii useefi.” Baka dati a taki, leti enke fa ala den pisi fu a sikin e wooko taa fasi, a so ala den sama aini a kemeente abi wan taa faantiwowtu.—Romesama 12:3-5.\nAla den sama di e dini Yehofa wani holibaka gi a Kownukondee. Den de kabakaba fu du ala sani gi a Kownukondee\n16. San ala Kelesten mu du efu den wani sani waka bun aini a olikanisâsi fu Yehofa?\n16 Ala den sama di e dini Yehofa wani holibaka gi a Kownukondee. Den de kabakaba fu du ala sani gi a Kownukondee. Den gaandi baala sa yeepi den yonkuu baala fu tyai faantiwowtu. Yonkuu baala di wani tyai faantiwowtu mu abi sakafasi. Den mu lesipeki den moo gaandi baala tu. Ala den baala di toow e teke en fu bigi te den uman e holibaka gi den, winsi a á makiliki. Den uman ya sa waka a Priskela baka, bika a be e holibaka ala yuu gi en man Akwila.—Toli 18:2.\n17. San Yesesi be leli den disipel fi en?\n17 Di Yesesi be de a goontapu, a be e leli taawan fu tyai faantiwowtu. Ala u sa waka neen baka. A be sabi taki taa sama be mu du a wooko go doo. Winsi den bakaman fi en a sondu sama, tokuso a be sabi taki den be o paati a bun nyunsu moo enke fa a be e paati en di a be de a goontapu (Yohanisi 14:12). A be leli den a wooko ya bun, neen meke den be poi peleiki na ala den kondee pe den be e go.—Kolosesama 1:23.\n18. Sowtu wooko wi o du aini a ten di e kon? Sowtu wooko wi abi nownow?\n18 Baka di Yesesi dede, Yehofa weki en, neen a gi en moo faantiwowtu. A hei en „moo ala den tiimakiti, den makiti, den kaakiti anga ala den bigiman fu kondee” (Efeisesama 1:19-21). Efu u holidoo neen u dede fosi Alimakedon, wi o weki baka. Wi o du omen wooko di o gi u piisii aini a nyun goontapu. Nownow, ala wi abi a faantiwowtu fu paati a bun nyunsu fu a Kownukondee, anga fu yeepi sama fu toon bakaman fu Yesesi. Winsi u gaandi, winsi u yonkuu, „ala u abi somen sani fu du aini a wooko fu Masaa”.—1 Korentesama 15:58.\nWANTU SANI DI SA MEKE A TAANGA FU GI TAAWAN FAANTIWOWTU\nKande wi e booko wi ede taki sama ná o gafa u moo.\nMa u mu holi a pakisei taki a Yehofa sama mu gafa.—Psalm 115:1.\nKande wi á wani fika wan wooko di u lobi.\nMa wi o piisii te wi e leli taawan.—Toli 20:35.\nKande wi e si enke a wooko ná o du na a fasi.\nMa leti enke fa Gadu be e yeepi u fu du a wooko, a so a poi yeepi taawan tu.—Psalm 37:5.\nWi á wani fika a wooko gi taawan.\nMa a Yehofa abi a wooko.—Yesaya 45:6, 7.\nWi e si enke u ná abi ten fu leli taawan.\nMa efu u leli taawan nownow, wi o wini ten aini a ten di e kon.—Efeisesama 5:15, 16.


Fa yu o fende en te yu go a den komakandaa fu Yehofa Kotoigi?\nFuu sama nái go a keliki moo, bika den keliki a poi taigi den tuutuu saide meke u de a libi, fa u mu libi, anga den a poi tolowsutu den tu. Da saide meke i mu go a den komakandaa fu den Yehofa Kotoigi dan? Fa yu o fende en te yu go na ape?\nYu o piisii fu de a makandii anga sama di lobi i anga di e booko den ede anga i. Aini a fosi yalihondoo, den Kelesten be paati aini kemeente. Den be e holi komakandaa fu dini Gadu, fu sutudeli Beibel, anga fu gi makandaa taanga (Hebrewsama 10:24, 25). Den ben lobi makandaa tuutuu. Neen meke den be e fii taki den be de anga tuutuu mati di lobi den, den Kelesten baala anga sisa fu den (2 Tesalonikasama 1:3; 3 Yohanisi 14). Na a seefi fasi de wi e du sani tu, neen meke wi abi a seefi piisii de tu.\nYu o fende wini te i leli fa i mu libi anga den mama leli fu Beibel. Leti enke fa a be de aini Beibel ten, a so man, uman, anga pikinengee e kon a makandii. Sama di man gi leli bun e koboloiki Beibel fu yeepi u fu fusutan fa u mu du den sani di Beibel e taki (Deitolonomi 31:12; Nehemiya 8:8). Ala den sama di e kon a komakandaa sa gi piki te takimakandaa e holi anga den alikiman. Ala sama sa singi tu. A so wi e soi sowtu howpu wi enke Kelesten abi.—Hebrewsama 10:23.\nDen belesi di yu o fende te i meke i biibi aini Gadu kon moo taanga. Na aposteli Pawlesi be taigi wan fu den kemeente aini a ten fi en taki: „Mi e angii te fu si u . . . fu u sa gi makandii taanga. Dati wani taki a biibi fi i o gi mi taanga sikin. Soseefi di fu mi o gi i taanga sikin tu” (Romesama 1:11, 12). Te wi e go a den komakandaa, da a miti di wi e miti naamo anga den baala anga sisa fu u e taanga a biibi fu u. Ai yeepi u tu fu libi anga den lai di Beibel e gi u.\nNeen meke wi e kai i fi i kon a den komakandaa fu u, da iseefi o si den sani ya. Wi o piisii te i kon. I ná abi fu pai moni. U nái waka piki moni a sama tu.\nFa wi e holi den komakandaa fu wi?\nSowtu wini wi o fende te wi e go a den Kelesten Komakandaa?\nEfu i wani si inise fu a komakandaa peesi di de aini a biiti pe yu e tan, fosi i kon a wan fu den komakandaa fu u, da i sa akisi wan Yehofa Kotoigi fu tyai i go, da a tyai i soi a peesi.\nSan e pasa aini wan Kownukondee zaal?\nLuku san e pasa ape.\nKemeente komakandaa fu Yehofa Kotoigi\nLuku on pe Yehofa Kotoigi e holi den komakandaa fu den anga fa den e holi den.


Meke Gadu yeepi i fi i toowlibi waka bun | Koloku osufamii\nMeke Gadu yeepi i fi i toowlibi waka bun\n„A sama di meke den na a bigin, be meke den enke man anga uman.”—Mateyesi 19:4\nYehofa * Gadu be toow a fosi man anga uman. A Beibel e taki a be meke a fosi uman, neen a „tyai en go na a man”. Adan poolo te neen a taki: „disi a bon di meke anga mi bon, dugudugu di meke anga mi dugudugu” (Genesesi 2:22, 23). Te anga now ete Yehofa wani den sama di toow de koloku.\nTe i toow biginbigin, da kande yu e denki taki ala sani o waka bun aini i toowlibi. Ma enke fa sani de tuutuu, da winsi wan man anga wan uman lobi denseefi, tokuso ná ala yuu sani o go e waka bun (1 Korentesama 7:28). I sa fende Beibel leli aini a buku ya, di o meke i toowlibi, i hii osulibi waka bun, efi i wooko anga den.—Psalm 19:8-11.\n1 TYAI A FAANTIWOWTU DI YEHOFA GI I\nSAN BEIBEL E TAKI FU A TOLI YA: A man na a ede fu a osu.—Efeisesama 5:23.\nYehofa wani taki yu enke a man mu solugu a uman fi i anga lobi (1 Peitilisi 3:7). A meke a uman fu a fiti taa a yu enke a man. A wani i lesipeki a uman. A wani i lobi en tu (Genesesi 2:18). I mu lobi yu uman a sowan fasi taki den sani di a wani mu moo pelensipali gi i moo enke san iseefi wani.—Efeisesama 5:25-29.\nEfu yu na a uman, da Yehofa wani i lesipeki i man. A wani i yeepi en tu fu man tyai a faantiwowtu fi en bun (1 Korentesama 11:3; Efeisesama 5:33). Wooko makandii anga en anga i hii ati (Kolosesama 3:18). A dati o meke i moi gi i man tuutuu. A o meke i moi gi Yehofa tu.—1 Peitilisi 3:1-6.\nAkisi a sama di yu anga en toow san i sa du fu toon wan moo bun man efu uman gi en. Aliki bun te ai taki, da i meke moiti fu du den sani di a taigi i\nI mu abi pasensi. A o teke ten fu u tu man kon fusutan san u mu du fu meke a taawan de koloku\n2 SOI TAKI YU E BOOKO YU EDE ANGA A FASI FA A TOOWPAA FI I E DENKI\nSAN BEIBEL E TAKI FU A TOLI YA: I mu e meke moiti fu sabi san a man efu a uman fi i lobi (Filipisama 2:3, 4). Du sani fu soi taki yu e si a sama di i toow anga en enke wan gudu di Gadu gi i, bika Yehofa wani den diniman fu en „libi bun anga ala sama” (2 Timotiyesi 2:24). „Te wan sama nái denki fosi a taki, da a leti enke ai sutu taawan anga how, ma a mofu taki fu wan koniman de enke deesi”. Neen meke i mu luku bun san yu e taki (Odo 12:18). A yeye fu Yehofa o yeepi i fu taki anga lobi anga switifasi.—Galasiyasama 5:22, 23; Kolosesama 4:6.\nFosi i go sidon taki anga a sama di yu anga en toow, da i mu begi Yehofa fu a yeepi i fu aliki bun. Akisi en tu fu a yeepi i fu man holi iseefi te ai taki\nDenki bun san yu o taki, anga fa yu o taki en\n3 DENKI GO NA A WAN SE\nSAN BEIBEL E TAKI FU A TOLI YA: Te u toow, da u tu man e toon „wan sikin” (Mateyesi 19:5). Ma toku u de tu apaiti libisama ete. Ná ala yuu wi o go e denki a wan. Neen ede meke u mu e meke moiti fu taki fusutan useefi, fu u sa denki go na a wan se (Filipisama 2:2). Taki fiti fosi u du wan sani. Beibel taki: „Te wi e meke taawan poti wi a pasi, da den sani di u wani du o waka bun” (Odo 20:18). Luku fosi san a Beibel e taki, fosi u du wan sani.—Odo 8:32, 33.\nMeke a toowpaa fi i sabi fa yu e fii anga fa yu e denki, ná taki fu aladei sani wawan\nAkisi en fa ai denki, fosi i go du wan sani\n^ paragraaf 4 Beibel e taki a nen fu Gadu a Yehofa.\nNÁ SUKU FINI, SANI O WAKA BUN\nYu á mu suku fini anga sani. A san u poi, a dati u mu du (Psalm 103:14; Yakowbesi 3:2). Ná luku a den fowtu di ai meke. Meke moiti fu si den bun manii fi en. De anga a fitoow taki den leli fu Beibel o yeepi u. I mu abi pasensi tu (2 Timotiyesi 3:16). Yehofa e si den moiti di yu meke fu du sani enke fa a taki, neen ede meke ai yeepi i. Iseefi o si taki dei fu dei a toowlibi fi i o waka moo bun.—Galasiyasama 6:9.\nA toowpaa fu mi e si taki mi e booko mi ede anga en moo enke fa mi e booko ede anga miseefi?\nSan mi du tide fu soi mi uman efu mi man taki mi e lesipeki en, taki mi lobi en?


Matheo 1 DJKNT - Disi na a lo avo gaansama fu Masaa - Bible Search\nA lo avo gaansama fu Masaa Jesesi\n1Disi na a lo avo gaansama fu Masaa Jesesi Kelestesi, a bakaten manpikin fu Kownu Dafeti paansu. Dafeti seefi na wan baka bakaten pikin fu Abalaham paansu, a moo gaandi avo gaansama fu ala Dyusama.\n2Ne Abalaham meke Isaki.\nNe Isaki meke Jakopu.\nNe Jakopu meke Juda anga den taa elufu baala fi en.\n3Juda dati sete a lo fu den Dyusama den e kai Juda. Bika en anga a uman di den e kai Tamal meke Pelesi anga Seila.\nNe Pelesi meke Sesilon.\nBakadati, ne Sesilon meke Alan.\n4Ne Alan meke Amenadabu.\nNe Amenadabu meke Nakson.\nNe Nakson meke Salmon.\n5We, ne Salmon anga a uman den e kai Laakabu meke Bowasi.\nNe Bowasi anga a uman den e kai Lotu meke Obeti.\nBakadati, ne Obeti meke Isai.\n6Ne Isai meke Dafeti, a kownu.\nNamo, ne Kownu Dafeti anga a uman fu Uliya meke Salomo.\n7Ne Salomo meke Lekabeyamu.\nNe Lekabeyamu meke Abiya.\nNamo, ne Abiya, meke Asa.\n8Ne Asa meke Jowsafati.\nNe Jowsafati meke Yoolam.\nNe Yoolam meke Usiya.\n9Ne Usiya meke Yowtam.\nNe Yowtam meke Akasi.\nNamo, ne Akasi meke Heskiya.\n10Ne Heskiya meke Manase.\nNe Manase dati meke Amon.\nBakadati, ne Amon meke Yowsiya.\n11Ne Yowsiya meke Yekoniya anga den taa baala fu Yekoniya.\nDa na a ten de, ne den sama fu Babilon Kondee be kon meke oloku anga den Dyusama. Ne den kisi den Dyusama puu a Dyu Kondee tyai go poti a Babilon.\n12We, baka di den kisi den Dyusama so,\nne Yekoniya meke Seyaltiyeli.\nNamo, ne Seyaltiyeli meke Selubabeli.\n13Ne Selubabeli meke Abihutu.\nNe Abihutu meke Eliyaken.\nNe Eliyaken meke Asolu.\n14Ne Asolu meke Saadoki.\nNe Saadoki dati meke Akin.\nNamo, ne Akin dati meke Eliyutu.\n15Namo, ne Eliyutu meke Eliyasa.\nNe Eliyasa dati meke Matan.\nDa Matan dati meke Jakopu.\n16Te fu kaba, na a Jakopu ya meke Jowsef, a man fu Maliya. Maliya na a mma fu Jesesi di den e kai a Kelestesi.\n17We, te u teli komoto na a fosi gaansama Abalaham go miti Kownu Dafeti, da na tin na fo dada meke pikin. Da fu komoto a Kownu Dafeti go doo a yuu di den Babilon sama kon kisi den Dyusama tyai gwe, da na tin na fo dada meke pikin tu. Soseefi fu teli komoto na a yuu di den Dyusama go a Babilon Kondee, go miti a ten di a Kelestesi meke, da na soseefi tin na fo dada meke pikin tu.\nMasaa Jesesi Kelestesi meke\n18Ma namo, da a de so taki, Maliya na be a poti mofu uman fu Jowsef. Den be de fu libi, ma Maliya kon de anga bee, sondee fu Jowsef sabi en, uman fasi. A Jeje fu Masaa Gadu meke Maliya de anga a bee. 19Ma namo, Jowsef na be wan sama di e pakisei fu du san fiti Masaa Gadu. Ne a denki namo fu paati anga Maliya saafi bakabaka, sondee fu bolotyasi a taki. Bika a á wani gi Maliya sen.\n20Ne di a pakisei de kon ne en, ne wan Basiya fu Masaa Gadu Kondee*f1* kon ne en a ini wan deen. Ne a taigi en taki: “Jowsef! Manpikin fu Kownu Dafeti paansu! Yu á mu feele fu teke Maliya toon yu uman! Bika, a ná sama gi en a bee de, ma na a Jeje fu Masaa Gadu seefi wooko so. 21A o meke wan manpikin. Da i mu kai en Jesesi. Bika ne en o tyai yeepi gi a foluku fi en, fu puu den a takuudu anga ogii.”\n22We! A hii toli ya waka enke fa Masaa Gadu be piki wan fositen apaiti takiman fi en, fu sikiifi taki, dati musu pasa bakaten. Bika a takiman be sikiifi taki: 23“Wan ten e kon! Yu o si taki wan yonkuu uman, di á go a man wan dei o de anga bee. Da a o meke wan manpikin. Da den o kai en Imanuweli. A nen ya wani taki, Masaa Gadu seefi kon fu de anga wi.”\n24We, di Jowsef weki na a siibi, ne a du leti enke fa a Basiya fu Masaa Gadu Kondee be taigi en, ne a teke Maliya poti a osu enke uman.\n25Ma a á siibi anga en uman fasi, fosi a meke a manpikin. Ne di Maliya meke a pikin, ne Jowsef taki, den mu kai en Jesesi.


Omen Yehofa Kotoigi i sabi? Sowan fu u e tan aini a biiti fi i, e wooko na a seefi peesi anga i, efuso wi na sikoomati fi i. Sonten u be taki fu Beibel anga i wan leisi kaa. Ma sama a wi tuutuu? San meke wi e taki anga taa sama fu den sani di wi e biibi?\nWi de enke ala taa sama. Wi na sama fu ala sowtu nasi. Sowan fu wi pooti, ma taawan gudu. Sowan fu wi be e go a wan taa keliki fosi. Taawan fu wi á be e biibi aini Gadu. U be teke ten fu sutudeli Beibel bunbun fosi u toon Yehofa Kotoigi (Toli 17:11). U si kiin taki den sani di wi leli a tuu sani, neen ede meke useefi teke a bosoloiti fu dini Yehofa.\nU sa fende wini te wi e sutudeli Beibel. Leti enke ala taa sama, a so useefi abi polobelema anga den sondu fii tu. Ma te wi e meke muiti fu wooko ala dei anga den leli fu Gadu Wowtu, da sani e waka moo bun aini u libi (Psalm 128:1, 2). Dati a wan fu den sani san meke wi e paati den bun sani di wi leli fu Beibel anga taa sama.\nWi e wooko anga den weiti fu Gadu. Den weiti fu Gadu di sikiifi aini Beibel, e yeepi u fu lesipeki taawan, fu libi wan leti-opu libi anga fu abi switifasi gi taawan. Den weiti fu Beibel e yeepi sama fu de gusontu anga fu wooko taanga aini a libimakandii. De e yeepi osufamii fu libi na a wan, anga fu tyai denseefi a wan fasi di fiti. A di wi e biibi taki „Gadu á lobi a wan sama moo a taawan”, neen meke wi e libi enke famii anga den baala anga sisa fu u aini a biibi, a hii goontapu. Wi nái si enke a nasi fu u bun moo den taawan. Wi nái mumui aini politiki. Aladi wi de enke ala taa sama tokuso wi na wan apaiti foluku.—Toli 4:13; 10:34, 35.\nNa on sowtu fasi Yehofa Kotoigi de enke ala taa sama?\nSowtu bun manii den Kotoigi kon abi di den sutudeli Beibel?